Korea Utara kerah pasukan perubatan kebangsaan, perangi wabak usus

SEOUL, 19 Jun - Korea Utara menghantar kru perubatan dan penyiasat epidemiologi ke wilayah yang sedang memerangi wabak penyakit usus.Sekurang-kurangnya 800 keluarga yang menderita akibat penyakit yang digelar Korea Utara sebagai "wabak enterik akut" itu telah menerima bantuan di Wilayah Hwanghae Selatan setakat ini.

Agensi berita KCNA hari ini memperincikan usaha pencegahan, termasuk kuarantin, saringan intensif untuk semua penduduk dan layanan khas serta pemantauan orang yang terdedah seperti kanak-kanak dan warga emas.Wabak baharu itu, yang pertama kali dilaporkan Khamis lalu, memberi lebih tekanan kepada Pyongyang yang sedang bergelut memerangi kekurangan makanan kronik dan gelombang jangkitan COVID-19.Enterik merujuk kepada saluran gastrousus dan pegawai Korea Selatan mengatakan ia mungkin taun atau kepialu.-REUTERS


Aksi romantis jejaka Itali lamar gadis di kedai runcit jadi perhatian

ROME, 19 Jun- Seorang lelaki Itali di Venice melamar teman wanitanya di sebuah kedai runcit minggu ini, dan meminta wanita itu mengahwininya melalui mikrofon kaunter pembayaran."Saya ingin bertanya sesuatu kepada awak, di hadapan semua orang, sudikah awak kahwin dengan saya?" kata Salvatore Costarelli dalam video yang diterbitkan di laman web akhbar Corriere del Veneto.Seseorang di luar kamera mula bertepuk tangan dan kamera dilihat kepada seorang wanita, Tiziana Famao, yang dilihat bersandar pada trolinya dengan riak wajah terkejut.

Pasangan itu saling berpelukan sebelum Costarelli menyarungkan cincin di jari Famao, diiringi dengan gelak tawa dan tepukan gemuruh daripada juruwang dan orang ramai."Apabila saya mendengar kata-kata itu saya tidak faham apa-apa lagi, sepanjang saya mengenalinya, dia seorang yang pemalu," kata Famao kepada akhbar itu.Sementara itu menurut Costarelli, dia telah merancang melakukan perkara itu beberapa hari sebelum mereka keluar berbelanja di kedai berkenaan. Mereka merancang untuk melangsungkan perkahwinan pada Disember, di Sicily. -AFP


Ribut monsun di Bangladesh dan India korbankan 59 nyawa

(Seorang wanita dengan kanak-kanak mengharungi jalan yang dinaiki air semasa hujan monsun di Sylhet pada 18 Jun 2022/ AFP)

SYLHET, 19 Jun- Ribut monsun di Bangladesh dan India sudah mengorbankan sekurang-kurangnya 59 nyawa.Banjir besar menyebabkan jutaan penduduk terkandas.Banjir menjadi ancaman biasa kepada berjuta-juta penduduk di dataran rendah di Bangladesh.

(Orang ramai menaiki bot manakala yang lain mengharungi jalan yang ditenggelami air semasa hujan monsun di Sylhet/AFP)

Namun, pakar berpendapat perubahan iklim meningkatkan kekerapan selain ketidakpastian cuaca sejak kebelakangan ini.

Hujan tanpa henti menyebabkan sebahagian besar kawasan timur laut ditenggelami banjir. "Anggota tentera dikerah bagi menyelamatkan penduduk terjejas.Kini, ratusan bilik darjah digunakan sebagai tempat perlindungan sementara. Pihak berkuasa memaklumkan, 21 daripada 41 mangsa maut akibat dipanah petir susulan ribut monsun sejak petang kelmarin"kata pakarAntara mangsa yang dipanah petir termasuk tiga kanak-kanak berusia antara 12 dan 14 tahun di Nandail. Sementara itu, banjir di Meghalaya, India meragut sekurang-kurangnya 16 nyawa.


AS lulus penggunaan vaksin mRNA untuk kanak-kanak berusia 5 tahun ke bawah

WASHINGTON, 19 Jun - Pihak berkuasa Amerika Syarikat meluluskan penggunaan vaksin COVID-19 jenis Pfizer dan Moderna bagi kanak-kanak berumur 5 tahun dan ke bawah.Sekali gus menjadikannya negara pertama yang menggunakan vaksin jenis mRNA bagi kanak-kanak seawal enam bulan.Ketua Pusat Kawalan dan Pencegahan Penyakit (CDC), Rochelle Walensky percaya, kelulusan itu mampu mengoptimumkan kadar imunisasi secara lebih meluas.

"Kami tahu berjuta-juta ibu bapa dan penjaga tidak sabar-sabar untuk mendapatkan anak-anak mereka divaksinasi, dan dengan keputusan hari ini, mereka boleh," katanya menerusi kenyataan.Sementara Presiden, Joe Biden dalam kenyataan menyebut, ibu bapa boleh membuat janji temu seawal minggu depan di semua hospital, klinik dan farmasi.Sebaik lampu hijau itu diberikan Pentadbiran Makanan dan Ubat-ubatan, pengedaran vaksin akan disegeraka.-AFP


Cacar Monyet: Data negara endemik dan bukan endemik diseragamkan - WHO

GENEVA, 19 Jun - Pertubuhan Kesihatan Sedunia (WHO) akan menghapuskan perbezaan antara negara endemik dan bukan endemik daripada datanya mengenai penyakit cacar monyet.Ini dalam usaha menyatukan tindak balas terhadap virus berkenaan.Sekali gus berupaya mendapatkan data secara lebih jelas di semua negara terlibat.

Ini berikutan wabak yang secara amnya hanya terhad di Afrika Barat dan Tengah, kini sudah menular ke beberapa benua lain.Bermula pada 1 Januari hingga 15 Jun, sebanyak 2,103 kes telah disahkan sebagai cacar monyet di 42 buah negara. Satu kematian juga dilaporkan berlaku.Agensi kesihatan Pertubuhan Bangsa Bersatu dijadual mengadakan mesyuarat tergempar pada Khamis depan.Ini bagi menentukan sama ada untuk mengklasifikasikan wabak cacar monyet sebagai darurat kesihatan awam antarabangsa yang membimbangkan.-AFP


Protes di Senegal semakin membimbangkan menjelang pilihan raya

DAKAR, 19 Jun- Pemimpin pembangkang Senegal bertelagah dengan kerajaan, sehari selepas pertempuran menyebabkan sehingga menyebabakan tiga orang terbunuh.Perkara ini mencetuskan kebimbangan situasi keganasan lebih teruk menjelang pilihan raya perundangan dalam tempoh enam minggu lagi.Ousmane Sonko menggesa Presiden Senegal, Macky Sall supaya membebaskan ahli pembangkang yang ditahan, bagi mengelakkan penyokong mereka bertindak 'menyelamatkan' tebusan politik itu.Rakyat Senegal menjadi kecoh dengan insiden itu dan mahu pihak yang berkenaan bertanggungjawab, selain mencari jalan menghentikan keganasan berkenaan.

Pergolakan berlaku selepas golongan belia mengingkari larangan perhimpunan bagi membantah pembatalan senarai calon pembangkang bagi pilihan raya pada 31 Julai.Pertempuran itu menyebabkan seorang maut di ibu negara dan dua lagi di Casamance, sekurang-kurangnya dua daripadanya bukan sebahagian daripada protes itu menurut laporan media.Tiga tokoh pembangkang, Dethie Fall, Ahmet Aidara dan Mame Diarra Fame, telah ditahan pada Jumaat.Seorang lagi ketua protes, Guy Marius Sagna, telah ditangkap pada hari Sabtu di Casamance.Pihak berkuasa setakat ini masih berdiam diri mengenai tahap kerosakan serta tindak balas polis.Polis menyekat Ousmane Sonko dan seorang lagi pengkritik keras presiden, Datuk Bandar Dakar Barthelemy Dias, dari rumah mereka pada hari Jumaat untuk menghalang mereka daripada melaksanakan rancangan mereka untuk hadir ke protes meskipun diharamkan. -AFP


Lebih 14,000 sertai kelas tinju, Mexico cipta rekod dunia

MEXICO CITY, 19 Jun- Mexico mencipta rekod dunia baharu dengan penganjuran kelas tinju terbesar melibatkan 14,299 peserta yang mengambil bahagian.Menurut Datuk Bandar, Claudia Sheinbaum, negara itu telah mengalahkan rekod yang pernah dibuat Moscow pada 2017 apabila 3,000 hanya orang hadir untuk kelas tinju.Selepas angka kehadiran disahkan oleh pasukan World Record Guinness, Sheinbaum telah menyiarkan video mengucapkan terima kasih kepada mereka yang menjadikan kejayaan itu.

(Datuk Bandar Mexico, Claudia Sheinbaum/ AFP)

Ratusan peserta telah berkumpul awal untuk kelas besar-besaran di plaza Zocalo, yang bermula dengan pemanasan tai-chi, diikuti dengan pergerakan tinju asas, dan kemudian berlatih dalam pelbagai kombinasi pukulan.Antara petinju profesional yang mengetuai sesi itu ialah Mariana "La Barby" Juarez, juara Majlis Tinju Dunia (WBC) tiga kali dalam kategori 'flyweight', 'super flyweight' dan 'bantamweight', Ana Maria Guerrera Torres, juara 'super flyweight' WBC dua kali, dan David Picasso, juara junior dua kali. -AFP


Suspek pembunuhan wartawan Britain serah diri

RIO DE JANEIRO , 19 Jun- Suspek pembunuhan wartawan Britain, Dom Phillips dan seorang pembantunya, Bruno Pereira telah menyerah diri kepada pihak polis, pada Sabtu.Menurut pegawai berkenaan, pihaknya mengesahkan mayat yang dikebumikan di Amazon itu merupakan mayat Phillips.Kehilangan Phillips dan Pereria ketika dalam perjalanan bagi tujuan liputan di kawasan terpencil Amazon telah mencetuskan bantahan warga dunia.Wartawan veteran Phillips, 57, dan Pereira, 41, hilang di kawasam terpencil di hutan hujan itu yang dipenuhi dengan perlombongan haram, akitviti menangkap ikan dan pembalakan, serta pengedaran dadah.

Sepuluh hari kemudian, seorang suspek membawa polis ke sebuah tempat berhampiran bandar Atalaia do Norte di negeri barat Amazon, di mana dia berkata dia telah mengebumikan mayat berkenaan.Malah, abang suspek turun ditahan bagi membantu siasatan.Analisis pasukan forensik pada Jumaat mengesahkan mayat itu merupakan wartawan berkenaan.Pihak polis juga telah mengenalpasti suspek ketiga dalam kes itu sebagai Jefferson da Silva Lima, menyifatkan dia sebagai penjenayah yang dikenali sebagai 'Pelado da Dinha'.Katanya, suspek telah menyerah diri di balai polis di Atalaia do Norte. -AFP


41 maut, berjuta-juta terkandas ketika banjir melanda Bangladesh, India

SYLHET, 18 Jun- Sekurang-kurang 41 orang terkorban dan jutaan lagi terkandas dalam kejadian banjir besar yang melanda Bangladesh dan India.Banjir adalah ancaman biasa kepada berjuta-juta orang di dataran rendah di Bangladesh. Bagaimanapun, pakar berpendapat perubahan iklim meningkatkan kekerapan, keganasan dan ketidakpastian mereka.Hujan lebat yang berterusan sepanjang minggu lalu menyebabkan sebahagian kawasan di timur laut Bangladesh tenggelam. Tentera dikerahkan untuk memindahkan penduduk yang terjejas.Sementara itu, sekolah telah dijadikan pusat perlindungan untuk menempatkan mereka yang terjejas."Seluruh kampung tenggelam pada awal Jumaat dan kami semua terkandas," kata Lokman, yang keluarganya tinggal di kampung Companiganj."Selepas menunggu sehari suntuk di atas bumbung rumah, seorang jiran menyelamatkan kami dengan bot. Ibu saya berkata dia tidak pernah melihat banjir sebegitu sepanjang hidupnya", tambah lelaki berusia 23 tahun itu.

(Anggota tentera membantu penduduk yang terjejas/AFP)

Asma Akter, seorang lagi wanita yang diselamatkan berkata keluarganya tidak dapat makan selama dua hari."Air naik dengan cepat sehingga kami tidak dapat membawa barang-barang kami", katanya. " Bagaimana boleh memasak apabila semuanya tenggelam", katanya.Sementara itu, pihak berkuasa memaklumkan, sekurang-kurangnya 21 orang terkorban akibat dipanah petir susulan ribut monsun sejak petang semalam."Antara mangsa yang terkorban adalah tiga kanak-kanak berusia antara 12 dan 14 tahun akibat disambar petir di bandar pedalaman Nandail", kata Ketua Polis tempatan, Mizanur Rahman."Empat lagi orang maut apabila tanah runtuh melanda rumah mereka di lereng bukit di bandar pelabuhan Chittagong", menurut Inspektor Polis Nurul Islam.Ketua Menteri Conrad, Sangma menerusi Twitter memaklumkan sekurang-kurangnya 16 orang terbunuh sejak Khamis lalu, di Meghalaya, selepas tanah runtuh dan air sungai melimpah yang menenggelamkan jalan raya.Lebih 1.8 juta penduduk orang terjejas akibat banjir ekoran hujan lebat berterusan selama lima di negeri Assam.Ketua menteri Assam Himanta Biswa Sarma memberitahu pemberita bahawa beliau telah mengarahkan pegawai daerah untuk memberikan semua bantuan yang diperlukan kepada mereka yang terperangkap dalam kejadian banjir tersebut.-AFP


Hasrat Ukraine sertai anggota EU bermungkinan tidak kesampaian

BRUSSELS, 18 Jun - Penyertaan Ukraine sebagai anggota Kesatuan Eropah (EU) mungkin tinggal impian kerana proses itu akan memakan masa beberapa dekad untuk disempurnakan, kata seorang pakar dan bekas ahli politik Belgium kepada Sputnik.Suruhanjaya Eropah pada Jumaat mengesyorkan Ukraine diberi status calon anggota EU.Pesuruhjaya EU berkata Ukraine masih perlu memenuhi satu set kriteria ketat sebelum rundingan keahlian dibuat.Tiada garis masa ditetapkan untuk menyertai kesatuan itu dan ahli EU boleh mengenakan veto pada bila-bila masa.

"Menjadi calon rasmi tidak bermakna ia akan mengambil masa sekurang-kurangnya 15 tahun. Jadi, semua yang dilakukan oleh pemimpin Eropah dalam lawatan kerja mereka ke Kiev baru-baru ini hanya membawa impian kepada (Presiden Ukraine Volodymyr) Zelenskyy dan Ukraine, " kata Mischael Modrikamen.Modrikamen, seorang peguam dan bekas pemimpin Parti Rakyat sayap kanan Belgium, mendakwa ruang menunggu keanggotaan EU sudah penuh dengan pencalonan Turkiye dan negara-negara Eropah yang lebih miskin Albania, Macedonia Utara, Montenegro, Serbia, dan kini Ukraine , Georgia dan Moldova.Turkiye telah menjadi calon rasmi sejak tahun 1999 dan telah menunggu sejak 35 tahun lepas untuk bergabung dengan Kesatuan Eropah. - BERNAMA


Seorang maut dalam kebakaran kilang kimia

SHANGHAI, 18 Jun- Sekurang-kurangnya seorang maut dalam kebakaran di sebuah kilang kimia yang menyebabkan keseluruhan bandar dilitupi kepulan asap tebal.

Sinopec Shanghai Petrochemical Co. terletak di sebuah daerah terpencil, Jinshan. Insiden tersebut berlaku pada 4.00 pagi."Kebakaran itu telah berjaya dikawal dan usaha memadam kebakaran sedang dijalankan," lapor Xinhua."Kebakaran itu telah menyebabkan seorang maut.

(Insiden kebakaran di kilang Petrokimia Sinopec Shanghai/AFP)

Shanghai sebuah bandar mempunyai paling ramai penduduk kembali meneruskan operasi perniagaan selepas ditutup selama dua bulan bagi membendung penularan jangkitan varian Omicron.Bagaimanapun, pengumuman penutupan itu ditarik balik pada awal Jun, susulan langkah itu menjejaskan rantaian bekalan dan memberi kesan kepada ekonomi global.Menurut media tempatan, letupan pada awal pagi itu dapat didengar penduduk setempat dari arah kilang tersebut, sejauh enam kilometer.Rakaman video menunjukkan debu dan asap tebal tular di media sosial. Dalam satu rakaman video dari udara udara, tiga kebakaran dapat dilihat di bangunan berasingan.Sementara itu, Jabatan Bomba Shanghai berkata bahawa pihaknya telah menghantar lebih 500 anggota ke lokasi kejadian selepas menerima laporan pada 4.28 pagi.Kementerian Pengurusan Kecemasan telah menghantar kumpulan pakar ke tempat kejadian, lapor CCTV.-AFP


Presiden Ecuador isytihar darurat tiga wilayah ekoran protes berterusan orang asli

QUITO, 18 Jun- Presiden Ecuador Guillermo Lasso mengisytiharkan darurat di tiga wilayah lewat Jumaat sebagai tindak balas kepada protes oleh orang asli yang menuntut pemotongan harga bahan api.“Saya komited untuk mempertahankan ibu negara kita dan negara kita,” kata Lasso di televisyen. Salah satu daripada tiga wilayah termasuk ibu kota Quito.Dekri itu membolehkan presiden memanggil angkatan tentera untuk mengekalkan ketenteraman, menggantung hak sivil dan mengisytiharkan perintah berkurung.Orang asli, yang membentuk lebih sejuta daripada 17.7 juta penduduk Ecuador, melancarkan protes antikerajaan terbuka pada Isnin yang telah disertai oleh pelajar, dan golongan pekerja.Mereka telah menyekat jalan raya di seluruh negara termasuk lebuh raya menuju ke Quito.Pertempuran dengan pasukan keselamatan semasa protes telah menyebabkan sekurang-kurangnya 43 orang cedera dan 37 individu ditangkap.Untuk meredakan kemarahan rakyat, Lasso turut mengumumkan peningkatan kecil dalam subsidi bulanan yang dibayar kepada golongan termiskin di Ecuador, serta program untuk mengurangkan hutang mereka yang mempunyai pinjaman daripada bank-bank kerajaan.Ecuador, negara pengeluar minyak telah dilanda oleh peningkatan inflasi, pengangguran dan kemiskinan yang diburukkan lagi oleh wabak COVID-19.Lasso, bekas pegawai bank baru memegang jawatan Presiden setahun lalu, telah bertemu dengan pemimpin orang asli pada Khamis untuk meredakan rasa tidak puas hati mereka tetapi perbincangan itu nampaknya tidak membuahkan hasil.Konfederasi Kewarganegaraan Orang Asli Ecuador (Conaie) yang menggesa protes itu, berkata mereka akan mengekalkan sekatan sehingga kerajaan memenuhi senarai 10 tuntutan.Harga bahan api di Ecuador telah meningkat dengan mendadak sejak 2020, hampir dua kali ganda untuk diesel daripada AS$1 kepada AS$1.90 segelen (3.8 liter) dan meningkat daripada AS$1.75 kepada AS$2.55 untuk petrol.Conaie yang dikatakan berpengaruh besar dalam membantu menjatuhkan tiga presiden Ecuador antara 1997 dan 2005 mahu harga dikurangkan kepada AS$1.50 untuk diesel dan AS$2.10 untuk petrol, namun permintaan itu ditolak kerajaan setakat ini.Tuntutan lain termasuk kawalan harga makanan dan rundingan semula pinjaman bank peribadi kira-kira empat juta keluarga.-AFP

(Polis rusuhan berdepan penunjuk perasaan di sekatan jalan raya di lebuh raya Ruta Viva, dalam rangka protes yang diketuai orang asli)FOTO AFP


Malaysia, India setuju iktiraf bersama sijil vaksinasi COVID-19

NEW DELHI, 18 Jun- Malaysia dan India bersetuju mengenai pengiktirafan bersama sijil vaksinasi COVID-19 kedua-dua negara.Menteri Luar Malaysia Datuk Seri Saifuddin Abdullah dan rakan sejawatannya di India Subrahmanyam Jaishankar menyaksikan pertukaran dokumen itu antara Pesuruhjaya Tinggi Malaysia ke India Datuk Hidayat Abdul Hamid dan Saurabh Kumar, Setiausaha Timur di Kementerian Hal Ehwal Luar India (MEA), di New Delhi pada Jumaat.

(Menteri Luar Malaysia, Datuk Seri Saifuddin Abdullah)

Kedua-dua menteri juga bersetuju mengadakan mesyuarat Suruhanjaya Bersama India-Malaysia di Malaysia, menurut kenyataan MEA.Pertemuan dua hala antara Saifuddin dan Jaishankar diadakan di luar sesi Mesyuarat Khas Menteri Luar ASEAN-India."Kedua-dua menteri memutuskan untuk memberi momentum baharu dalam hubungan melibatkan ekonomi dan perdagangan termasuk membabitkan sektor minyak kelapa sawit dan hidrokarbon," tambah kenyataan itu.Perkembangan serantau dan global turut disentuh ketika sesi perbincangan itu.Jaishankar menerusi ciapan di Twitter berkata, beliau mengadakan perbincangan dengan Saifuddin untuk memperkukuh kerjasama politik, ekonomi, pertahanan, tenaga, konsular, budaya dan hubungan rakyat dengan rakyat.- BERNAMA


Presiden Brazil bengang, Petrobras naikkan harga bahan api

RIO DE JANEIRO, 18 Jun- Syarikat minyak negara Brazil, Petrobras mengumumkan pada hari Jumaat bahawa ia menaikkan harga bahan api, sekali gus menimbulkan kemarahan Presiden Jair Bolsonaro ketika beliau sedang menghadapi lonjakan inflasi bidaan pemilihan semula pada Oktober.Kenaikan harga yang menyakitkan, terutamanya untuk makanan dan bahan api, telah muncul sebagai titik lemah utama bagi penyandang paling kanan itu.Petrobras, syarikat terbesar di Amerika Latin, berkata ia akan menaikkan harga petrol sebanyak 5.18 peratus dan harga diesel sebanyak 14.26 peratus mulai Sabtu.Tindakan tersebut disebabkan "senario yang mencabar di Brazil dan dunia," yang terakhir merujuk kepada perang di Ukraine, yang telah mencetuskan harga minyak yang lebih tinggi di seluruh dunia.Brazil telah pun menyaksikan harga bahan api melonjak lebih 33 peratus pada tahun lalu, menurut angka rasmi -- dengan kenaikan terakhir dalam kadar petrol dan diesel tiga bulan lalu.Bolsonaro bertindak balas dengan marah dengan mengatakan Petrobras "boleh menenggelamkan Brazil dalam keadaan huru-hara."Pada bulan Mei, Bolsonaro memecat presiden Petrobras, yang hanya sempat berkhidmat selama 40 hari sahaja, dengan kementerian tenaga negara itu berkata "Brazil kini sedang mengalami detik yang mencabar."Seperti di kebanyakan negara di dunia, harga barangan dan petrol melambung tinggi di Brazil. Inflasi berada pada 11.73 peratus, jauh melebihi sasaran bank pusat sebanyak 3.5 peratus.Bank itu menaikkan kadar faedah penanda arasnya untuk kali ke-11 berturut-turut pada hari Rabu ketika ia berdepan dengan inflasi.Bolsonaro berdepan pertarungan sukar menentang bekas presiden berhaluan kiri Luiz Inacio Lula da Silva (2003-2010), yang ketika ini mendahului tinjauan pendapat .-AFP

(Orang ramai berjalan melalui ibu pejabat syarikat minyak Brazil, Petrobras, di Rio de Janeiro)FOTO AFP


Mayat wartawan UK Phillips dikenal pasti di Brazil

BRAZIL, 18 Jun - Polis Brazil mengesahkan bahawa wartawan veteran Britain, Dom Phillips adalah individu yang ditemukan tertanam di hutan Amazon selepas hilang semasa melakukan penyelidikan buku.Menurut kenyataan Polis Persekutuan, mayatnya dikenal pasti melalui ujian forensik.

Phillips, 57 tahun, dilaporkan hilang pada 5 Jun bersama pemandu arah, Bruno Pereira 41 tahun, yang merupakan seorang pakar pribumi. Mereka hilang di kawasan terpencil di hutan hujan yang penuh dengan perlombongan, kegiatan menangkap ikan dan pembalakan haram, serta pengedaran dadah.Pereira sebelum itu menerima pelbagai ancaman bunuh.-AFP


Belgium setuju kerja empat hari seminggu

BRUSSELS, 18 Jun- Kerajaan gabungan di Belgium pada Jumaat mengumumkan ia bersetuju terhadap pembaharuan rang undang-undang buruh termasuk kemungkinan membenarkan tempoh bekerja empat hari dalam seminggu, lapor Agensi Anadolu (AA)."Perjanjian pekerjaan" bertujuan memberi fleksibiliti dan kebebasan dalam bekerja dengan objektif meningkatkan kadar tenaga kerja dalam kalangan dewasa melebihi 80 peratus berbanding 70.6 peratus menjelang 2030.Sebagai aspek paling penting terhadap pembaharuan itu, Belgium akan mengurangkan hari bekerja daripada lima hari kepada empat hari dengan mengekalkan tempoh waktu bekerja mingguan.Daripada segi praktikal, pekerja boleh bekerja 10 jam setiap hari dan bukan lapan jam seperti kebiasaan, serta mendapat cuti tambahan setiap minggu sebagai balasan.Pekerja juga diberi pilihan lain, seperti mengambil cuti sepanjang minggu atau menggilir tempoh waktu kerja 10 jam dan lapan jam.Rang undang-undang itu bagaimanapun masih belum diluluskan di peringkat persekutuan.-BERNAMA

(Pekerja boleh bekerja 10 jam setiap hari dan bukan lapan jam seperti kebiasaan, serta mendapat cuti tambahan setiap minggu sebagai balasan)GAMBAR HIASAN


Warga Rusia memasuki Ukraine perlu visa mulai 1 Julai

ANKARA, 18 Jun- Ukraine dijangka mewajibkan keperluan visa untuk warga Rusia yang ingin memasuki negara itu mulai 1 Julai, menurut presiden negara itu pada Jumaat."Sebagai langkah berdepan ancaman yang tidak pernah berlaku terhadap keselamatan negara, kedaulatan, dan integriti wilayah negara kita, saya mencadangkan agar anggota Kabinet mempertimbangkan untuk semakan semula kemasukan warga Rusia ke Ukraine," kata Volodymyr Zelenskyy menerusi Telegram.Kabinet Ukraine akan membuat keputusan mengenai hal itu pada Jumaat, lapor Agensi Anadolu."Dan hari ini Jemaah Menteri perlu membuat keputusan penting mengenai - resolusi 'Penamatan Perjanjian antara Kerajaan Ukraine dan Kerajaan Rusia mengenai perjalanan tanpa visa untuk rakyat di kedua-dua negara serta pelaksanaan beberapa perjanjian antarabangsa antara Ukraine dan Rusia," tambahnya.

Lebih 4,500 orang awam terbunuh dan 5,585 cedera di Ukraine sejak Rusia memulakan operasi ketenteraannya pada 24 Feb.Angka sebenar dikhuatiri lebih tinggi, menurut anggaran terbaharu Pertubuhan Bangsa-Bangsa Bersatu (PBB).Lebih 14 juta rakyatnya terpaksa meninggalkan kediaman, termasuk lebih 7.7 juta telah melarikan diri ke negara lain, menurut angka dikeluarkan PBB.- BERNAMA


Vaksin COVID-19, Pfizer dan Moderna diluluskan untuk kanak-kanak di AS

WASHINGTON, 18 Jun- Pentadbiran Makanan dan Ubat-Ubatan Amerika Syarikat (USFDA) meluluskan penggunaan kecemasan vaksin COVID-19, keluaran Pfizer dan Moderna untuk kanak-kanak.

Agensi itu membenarkan penggunaan dua dos vaksin Moderna untuk kanak-kanak berumur enam bulan hingga lima tahun dan tiga dos suntikan Pfizer untuk kanak-kanak yang berumur antara enam bulan dan empat tahun."Hari ini adalah hari yang sangat melegakan bagi ibu bapa dan keluarga di seluruh Amerika," kata Presiden Joe Biden dalam satu kenyataan."Pemberian vaksin kepada kanak-kanak akan membantu negara kita terus bergerak ke hadapan dengan selamat", katanya.

(Vaksin Moderna COVID-19 disediakan untuk pentadbiran Union Station di Los Angeles/AFP)

Ketua Pentadbiran Makanan dan Ubat-Ubatan (FDA) Rober Califf turut mengalu-alukan keputusan tersebut. Beliau berkata pemberian vaksin untuk kanak-kanak akan memberikan perlindungan daripada kesan COVID-19 yang lebih teruk seperti kemasukan ke hospital dan kematian.Pfizer berkata pihaknya merancang mengemukakan permohonan kebenaran kepada pengawal selia lain di seluruh dunia, termasuk Agensi Perubatan Eropah (EMA) pada awal Julai."Ibu bapa di AS kini mempunyai pilihan untuk memberi vaksin kepada anak mereka di bawah umur 5 tahun dan kami sedang berusaha untuk memastikan negara lain di seluruh dunia akan mengikutinya," kata Ugur Sahin, Ketua Pegawai Eksekutif dan pengasas bersama BioNTech Jerman yang membangunkan vaksin itu bersama Pfizer.Pusat Kawalan dan Pencegahan Penyakit (CDC) kini perlu mengesyorkan penggunaan vaksin tersebut sebelum ia digunakan di Amerika Syarikat. Kelulusan terakhir akan diberikan selepas mesyuarat jawatankuasa penasihat pakar yang dijangka akan diadakan dalam masa terdekat.Bagaimanapun, kerajaan mengatakan bahawa sebaik sahaja keputusan FDA dibuat, sebanyak 10 juta dos boleh dihantar segera ke seluruh negara, diikuti oleh berjuta-juta dos lagi pada minggu berikutnya.-AFP.


Bunuh pendakwa raya Paraguay, empat lelaki dijel 23 tahun.

BOGOTA, 18 Jun- Empat lelaki yang mengaku membunuh seorang pendakwa raya warga Paraguay semasa berbulan madu di pantai di Colombia dijatuhkan hukuman penjara 23 tahun.Marcelo Pecci, 45, ditembak dua das tembakan ketika bersama isterinya di pantai pulau New Caribbean pada 10 Mei lalu.Pecci merupakan pakar dalam menangani jenayah terancang, pengedaran dadah, pengubahan wang haram dan pembiayaan keganasan.Isterinya, wartawan Paraguay, Claudia Aguilera, tidak cedera dalam serangan itu. Menerusi rakaman kamera litar, polis mendapati pembunuhan itu dilakukan oleh dua lelaki yang tiba dari arah depan dengan jet ski.Seorang daripada empat lelaki yang mengaku terlibat dengan pembunuhan itu adalah warga Venezuela, manakala yang lain warga Colombia.Pihak berkuasa Colombia berkata mereka tidak mengenal pasti dalang pembunuhan itu, tetapi kumpulan pembunuh upahan itu telah dibayar AS$530,000.Terdahulu, Pecci menyiasat kumpulan jenayah yang berpangkalan di Brazil dan pengubahan wang haram di kawasan sempadan Paraguay, Brazil dan Argentina.- AFP

(Marcelo Pecci dan isterinya ketika berbulan madu di Colombia sebelum diserang pembunuh upahan)FOTO INSTAGRAM


STOCKHOLM, 18 Jun- Gencatan senjata selama dua bulan di Yaman yang telah dilanjutkan adalah langkah pertama ke arah penyelesaian damai yang lebih luas, kata utusan khas Pertubuhan Bangsa Bersatu (PBB).Gencatan senjata itu "telah memberikan sedikit kelegaan kepada penduduk. Dari segi sejarah politik, ia belum pernah berlaku dan dari sudut pandangan itu, ia juga memberi kita skop dan ruang bernafas untuk terlibat dalam penyelesaian politik", kata diplomat Sweden, Hans Grundberg dalam temu bual dengan agensi berita AFP."Gencatan senjata adalah langkah pertama ke arah penyelesaian yang lebih luas," katanya di luar Forum Antarabangsa Yaman di sini, satu persidangan yang dihadiri tokoh-tokoh politik Yaman, pakar dan wakil pelbagai organisasi masyarakat sivil.

(Gencatan senjata di Yaman, langkah pertama ke arah perjanjian damai yang lebih luas/AFP)

Awal bulan ini, kerajaan Yaman dan pemberontak Huthi bersetuju untuk melanjutkan gencatan senjata yang mula berkuat kuasa pada April dan dengan ketara mengurangkan intensiti pertempuran dalam konflik yang menurut PBB telah mencetuskan krisis kemanusiaan terburuk di dunia.Konflik itu telah meragut ratusan ribu nyawa dan mengheret berjuta-juta penduduk ke ambang kebuluran. -AFP


Putin tidak menentang hasrat Ukraine sertai EU

(Vladimir Putin menghadiri sesi pleno Forum Ekonomi Antarabangsa Saint Petersburg (SPIEF) di Saint Petersburg/AFP)

SAINT PETERSBURG, 18 Jun- Rusia tidak mempunyai sebarang halangan berhubung kemungkinan Ukraine menjadi ahli Kesatuan Eropah, kata Presiden Vladimir Putin selepas Suruhanjaya Eropah mengesyorkan memberi status calon anggota EU kepada Kiev."Kami tidak menentangnya. Ini keputusan berdaulat mereka untuk menyertai kesatuan ekonomi atau tidak... Ini perniagaan mereka, perniagaan rakyat Ukraine," kata Putin semasa berucap dalam program pameran ekonomi tahunan Rusia, Forum Ekonomi Antarabangsa St. Petersburg di sini.Rusia yang telah melancarkan operasi ketenteraan di Ukraine sejak 24 Februari, mengambil pandangan yang sangat samar tentang aspirasi Kiev untuk menyertai NATO -- yang Moscow anggap sebagai ancaman kepada keselamatannya.Tetapi "mengenai integrasi ekonomi mereka, itu adalah pilihan mereka", kata Putin.

(Vladimir Putin memberi ucapan pada sesi pleno Forum Ekonomi Antarabangsa Saint Petersburg (SPIEF) di Saint Petersburg pada 17 Jun 2022/AFP)

"EU bukan pakatan tentera, tidak seperti NATO," katanya.Presiden Rusia itu bagaimanapun berkata beliau percaya bahawa jika Ukraine meneruskan hasrat menyertai EU ia akan "berubah menjadi separa jajahan" negara Barat. -AFP


China lancar kapal pengangkut pesawat terbesar, paling moden

SHANGHAI, 18 Jun - China melancarkan kapal pengangkut pesawat terbesar dan paling moden negara itu.Pengumuman itu dibuat ketika ketegangan di antara China dan Amerika Syarikat (AS) meningkat dengan ketara dalam beberapa minggu kebelakangan ini berikutan tindakan Beijing yang menekan Taiwan.Kapal induk baharu itu yang dinamakan Fujian, adalah pengangkut pesawat pertama yang direka dan dibina sepenuhnya oleh China.

Program pembangunan kapal pengangkut pesawat merupakan sebahagian daripada rombakan besar-besaran Tentera Pembebasan Rakyat, di bawah Presiden Xi Jinping.Beliau telah berikrar untuk membina angkatan tentera moden bagi menyaingi tentera Amerika menjelang 2027.China mempunyai dua kapal induk lain dalam perkhidmatan iaitu Liaoning, yang ditauliah pada 2012 serta Shandong, yang sudah memasuki perkhidmatan pada 2019.-AFP


AS luluskan vaksin Pfizer dan Moderna untuk anak kecil

WASHNGTON, 18 Jun- Pentadbiran Makanan dan Dadah (FDA) Amerika Syariat memberi kebenaran kecemasan kepada penggunaan vaksin COVID-19 keluaran Pfizer dan Moderna bagi anak-anak kecil, kumpulan umur terakhir yang menunggu imunisasi di kebanyakan negara.Agensi itu, yang kelulusannya dianggap standard emas global, membenarkan vaksin dua dos Moderna untuk kanak-kanak berumur enam bulan hingga lima tahun, dan tiga dos suntikan Pfizer untuk mereka yang berumur enam bulan hingga empat tahun."Hari ini adalah hari yang sangat melegakan bagi ibu bapa dan keluarga di seluruh Amerika," kata Presiden Joe Biden dalam satu kenyataan, sambil menambah bahawa pemberian vaksin kepada anak-anak kecil akan membantu "negara kita terus bergerak ke hadapan dengan selamat."Pesuruhjaya FDA, Rober Califf turut memuji keputusan itu, dengan mengatakan "vaksin untuk kanak-kanak yang lebih kecil akan memberi perlindungan daripada jangkitan teruk COVID-19, seperti kemasukan ke hospital dan kematian."Pusat Kawalan dan Pencegahan Penyakit (CDC) kini mesti mengesyorkan penggunaan vaksin itu sebelum ia boleh digunakan di AS.

(Mackenzie Bubel, 8, menerima vaksin penggalak  COVID-19 Pfizer-BioNTech di Farmasi Skippack di Schwenksville, Pennsylvania, A.S,2 Jun 2022/REUTERS)

Pentadbiran Biden bagaimanapun telah menyatakan bahawa sebaik sahaja keputusan FDA dibuat, 10 juta dos boleh segera dihantar ke seluruh negara, diikuti berjuta-juta dos lagi dalam minggu-minggu berikutnyaPfizer berkata ia merancang untuk mengemukakan permohonan untuk kebenaran kepada pengawal selia lain di seluruh dunia, termasuk Agensi Ubat Eropah pada awal Julai. -AFP


Persetujuan WTO tarik balik paten vaksin COVID-19 sudah 'terlambat'?

GENEVA, 18 Jun- Pertubuhan Perdagangan Dunia (WTO) bersetuju untuk menarik balik paten vaksin COVID-19 buat sementara waktu selepas rundigan berterusan selama dua tahun rundingan.Perjanjian yang dimeterai oleh semua 164 anggota WTO, akan memberi negara-negara membangun hak untuk menghasilkan vaksin COVID-19 selama lima tahun "tanpa persetujuan pemegang hak".Namun beberapa pakar menyatakan keraguan mereka bahawa perjanjian itu akan memberi kesan besar terhadap ketidaksamaan liputan vaksinasi global."Ini tidak sepadan dengan permintaan awal. Perjanjian ini hanya merangkumi negara membangun," kata pengasas bersama Balai Cerap Ketelusan Dasar Dadah, Jerome Martin. Pengarah Knowledge Ecology International, James Love pula berkata ia adalah "hasil yang terhad dan mengecewakan"."Hakikat bahawa pengecualian itu terhad kepada vaksin, mempunyai tempoh lima tahun dan tidak menangani peraturan WTO mengenai rahsia perdagangan menjadikannya sangat tidak mungkin untuk menyediakan akses yang diperluas kepada langkah-langkah balas COVID-19," katanya dalam satu kenyataan."Tekanan minggu ini adalah untuk mencapai konsensus untuk menjadikan multilateralisme kelihatan seperti ia berfungsi, yang nampaknya menjadi justifikasi utama untuk menghasilkan keputusan ini."

(WTO bersetuju untuk menarik balik paten vaksin COVID-19 buat sementara waktu selepas rundigan berterusan selama dua tahun rundingan/AFP)

Sejak Oktober 2020, Afrika Selatan dan India telah menggesa supaya hak harta intelek untuk vaksin COVID-19 ditarik balik buat sementara waktu agar mereka dapat meningkatkan pengeluaran bagi menangani ketidaksamaan akses antara negara kaya dengan negara miskin.Bawah syarat perjanjian baharu itu, ahli WTO mempunyai enam bulan untuk memutuskan sama ada akan melanjutkan langkah "menampung pengeluaran dan pembekalan diagnostik dan terapeutik COVID-19". -AFP


Sri Lanka: Sekolah, pejabat kerajaan ditutup dua minggu berikutan krisis bahan bakar

(Kenderaan beratur di sepanjang jalan untuk membeli petrol dari stesen minyak syarikat petroleum Ceylon di Colombo pada 17 Jun 2022/AFP)

COLOMBO, 18 Jun - Pihak berkuasa Sri Lanka mengumumkan penutupan selama dua minggu pejabat dan sekolah kerajaan setelah perkhidmatan pengangkutan awam hampir lumpuh disebabkan kekurangan peruntukan bagi menampung kos import bahan bakar.Kementerian Pentadbiran Awam mengarahkan semua jabatan, institusi awam dan majlis tempatan hanya meneruskan operasi penting mulai Isnin ini."Disebabkan kekurangan pengangkutan awam serta ketidakupayaan untuk mengatur kenderaan persendirian, diputuskan agar mengurangkan secara drastik bilangan pekerja yang hadir di tempat kerja," kata perintah kementerian itu.Sri Lanka berdepan krisis ekonomi terburuk sejak mencapai kemerdekaan pada 1948, dan tidak dapat membiayai import barangan keperluan seperti makanan, ubat-ubatan dan bahan bakar sejak akhir tahun lalu.

(Orang ramai beratur untuk membeli minyak tanah untuk kegunaan domestik di stesen bekalan di Colombo pada 17 Jun 2022/AFP)

Negara itu juga berdepan rekod inflasi yang tinggi dan gangguan bekalan elektrik berpanjangan, yang mencetuskan bantahan awam selama berbulan-bulan -- kadang kala ganas menggesa Presiden Gotabaya Rajapaksa supaya berundur.Awal minggu ini, pihak berkuasa mengisytiharkan hari Jumaat sebagai cuti umum, dalam usaha menjimatkan penggunaan bahan bakar. -AFP


Hak asasi manusia: Junta Myanmar tolak kritikan PBB sebagai 'tidak berasas'

(Aktivis Myanmar di Jepun menggesa pembebasan pemimpin Myanmar Aung San Suu Kyi, pada Mei 2022/AFP)

YANGON, 18 Jun- Junta Myanmar menolak kritikan Pertubuhan Bangsa Bersatu terhadap rekod hak asasi manusia negara itu dan menuduh PBB "campur tangan" dalam hal ehwal dalamannya.Dalam satu kenyataan, junta Myanmar menolak apa yang dipanggil "kenyataan berat sebelah dan tidak berasas" dalam sidang Majlis Hak Asasi Manusia PBB yang sedang berlangsung di Geneva.“Myanmar ingin mengingatkan Pesuruhjaya Tinggi dan negara-negara tertentu bahawa individu yang dijatuhi hukuman mati adalah mereka yang ditemui bersama ratusan senjata dan mereka mengepalai puluhan pecahan kumpulan pengganas,” kata kenyataan misi Myanmar ke PBB.

Selasa lepas, Pesuruhjaya Tinggi PBB bagi Hak Asasi Manusia, Michelle Bachelet berkata junta Myanmar berkemungkinan melakukan "jenayah terhadap kemanusiaan" sejak merampas kuasa pada Februari tahun lalu.Menurut beliau, sekurang-kurangnya 1,900 pembunuhan oleh tentera telah dilaporkan sejak rampasan kuasa, dengan lebih 13,500 orang ditangkap sewenang-wenangnya.Bachelet juga menggesa kerajaan tentera negara itu membatalkan rancangan melaksanakan semula hukuman mati yang kali terakhir dilaksanakan pada 1990.Antara yang berhadapan hukuman mati adalah seorang bekas ahli parlimen daripada parti pimpinan Aung San Suu Kyi dan seorang aktivis demokrasi terkemuka. -AFP


Thailand mansuh pendaftaran pra-ketibaan

BANGKOK, 17 Jun- Mulai 1 Julai, pengembara tidak perlu lagi memohon Pas Thailand dan membeli insurans COVID-19 sebelum masuk ke negara itu dalam usahanya menambah angka ketibaan pelancong dan memulihkan industri pelancongannya."Pas Thailand", merupakan satu sistem yang mewajibkan pengembara asing menunjukkan salinan dokumen vaksinasi, polisi insurans dan dokumen berkaitan sebelum mereka menerima kod QR untuk digunakan semasa memasuki negara itu. Bagaimanapun, proses pendaftaran pra-ketibaan dan insurans perubatan dilihat telah mengurangkan minat pelancong.Jurucakap Pusat Pentadbiran Situasi COVID-19 (CCSA) Dr. Taweesin Visanuyothin berkata pengembara asing masih perlu menunjukkan bukti mereka sudah divaksin atau menunjukkan keputusan ujian COVID-19 negatif bagi yang tidak atau belum lengkap divaksin.“Pengembara asing tidak lagi perlu membeli polisi insurans COVID-19 minimum AS$10,000,” katanya pada sidang media.Sementara itu, Taweesin berkata arahan memakai pelitup muka juga akan digugurkan kecuali di tempat yang sesak dan tidak mempunyai pengudaraan yang baik.Pelitup muka diwajibkan di khalayak ramai di Thailand, termasuk di kawasan terbuka, sejak pertengahan 2021 untuk mengekang penularan COVID-19.Taweesin berkata pusat hiburan akan dibenarkan beroperasi sehingga 2 pagi berdasarkan peraturan pra-pandemik.Pelonggaran langkah-langkah itu akan berkuatkuasa sebaik sahaja pengumuman rasmi disiarkan dalam Warta Diraja.Bagi memulihkan industri pelancongannya, mulai 1 Jun, pelancong asing yang lengkap divaksin bebas melancong ke mana sahaja di Thailand.Selain itu, pelancong asing yang tidak atau belum lengkap vaksinasi tidak perlu menjalani kuarantin mulai 1 Jun, tetapi mesti memuat naik bukti keputusan RT-PCR negatif atau ATK profesional dalam tempoh 72 jam perjalanan menerusi Pas Thailand.Dengan pelonggaran sekatan COVID-19 di negara itu, Thailand dijangka menerima tujuh hingga 10 juta pelancong asing tahun ini.Dari 1 hingga 15 Jun, Thailand menerima 348,699 warga asing. Rakyat Malaysia mendahului senarai dengan 61,486, diikuti India (51,800), Singapura (31,580), Vietnam (18,885) dan Amerika (15,708). Thailand dikunjungi hampir 40 juta orang yang membelanjakan kira-kira 1.91 trilion baht pada 2019.Sepanjang 24 jam lalu, Thailand merekodkan 1,967 kes baharu COVID-19 dan 19 kematian. Setakat ini, Thailand mencatat 4,494,880 kes dan 30,422 kematian sejak wabak itu dikesan.-BERNAMA

(Pengembara tidak perlu lagi memohon Pas Thailand dan membeli insurans COVID-19 sebelum masuk ke negara itu mulai 1 Julai)


Tiga lagi pemuda Palestin terbunuh dalam operasi tentera Israel di Jenin

(Kelongsong peluru bertaburan di lokasi serangan tentera Israel menyebabkan tiga pemuda Palestin terbunuh/AFP)

JENIN, 17 Jun- Tiga penduduk Palestin terbunuh manakala 10 lagi cedera dalam serbuan tentera Israel di Jenin, Tebing Barat, lokasi diduduki rejim dan paling banyak keganasan tercetus sejak beberapa tahun lalu.

Agensi berita Palestin Wafa menyebut, tiga lelaki Palestin itu dilaporkan terbunuh selepas tentera Israel melepaskan tembakan ke arah sebuah kenderaan dinaiki mereka.

"Pertempuran sengit" berlaku di kawasan tersebut, kemudian tentera Israel melepaskan tembakan ke arah rakyat Palestin, mencederakan 10 orang, lapor Wafa.

Jurugambar AFP berkata, kenderaan putih dengan kesan tembakan peluru (berlubang) berada di lokasi kejadian yang menyaksikan tentera Israel telah meningkatkan operasi sejak kebelakangan ini.

Jurugambar turut menyatakan bahawa dia melihat mayat tiga lelaki tersebut di bilik mayat Jenin. Mereka dikenali sebagai Yusef Salah, 23, Baraa Lahluh, 24, dan Laith Abu Srur, 24, ke semua mereka berasal dari Jenin.

(Baraa Lahlouh, 24, antara tiga mangsa yang terbunuh ketika operasi tentera Israel di Jenin pada 17 Jun 2022/AFP)

Pihak berkuasa Israel dalam kenyataan memberi alasan, tenteranya sedang menjalankan operasi mencari senjata di dua lokasi berasingan sekitar Jenin.

Israel mendakwa mereka diserang ketika tiba di lokasi pertama dan semasa perjalanan ke lokasi ke dua, mereka mengenal pasti kenderaan mencurigakan ditepi jalan dan melepaskan tembakan.

Sejak kebelakangan ini, tentera Israel telah meningkatkan serbuan dalam dan sekitar kem pelarian Jenin di Tebing Barat yang diduduki mereka, juga kubu kuat pejuang bersenjata Palestin. -AFP

Berita berkaitanPuluhan cedera dalam keganasan polis Israel di upacara pengebumian warga PalestinIsrael tembak mati remaja PalestinIsrael musnahkan rumah penduduk Palestin, cetus pertelingkahan baharuMalaysia terus kecam kekejaman zionis Israel terhadap Palestin


12 penguin kembali ke habitat selepas pemulihan

ARGENTINA, 17 Jun - Dua belas penguin Magellan kembali ke habitat pada Rabu lalu selepas berjaya diselamatkan dan dipulihkan oleh Yayasan Mundo Marino Argentina.Burung-burung akuatik tersebut diselamatkan di wilayah Buenos Aires antara Februari dan April.Penguin Magellan itu menunjukkan tanda-tanda kekurangan zat makanan, dehidrasi, parasit dan juga hipotermia kerana kekurangan bulu.

(Penguin Magellan dipulihkan oleh Yayasan Mundo Marino Argentina/Syot layar REUTERS)

"Punca kemungkinan patologi ini mungkin: perubahan iklim, kekurangan makanan dan pencemaran alam sekitar," kata pengarah teknikal Mundo Marino, Juan Pablo Loureiro.Doktor haiwan dan juruteknik Mundo Marino membantu memulihkan kesihatan burung akuatik itu di pusat mereka yang terletak di bandar pantai San Clemente del Tuyu. - REUTERS


Tentera Laut Mexico rampas lebih satu tan kokain

(1,347 kilo bahan yang dipercayai kokain dirampas Tentera Laut Mexico/Syot layar REUTERS)

MEXICO, 17 Jun - Tentera Laut Mexico merampas 1,347 kilo bahan yang dipercayai kokain daripada dua bot di negeri Oaxaca.Rampasan itu berlaku beberapa hari lalu, apabila Tentera Laut ternampak dua bot yang mencurigakan di tepi pantai Huatulco, di Oaxaca.Menyedari Tentera Laut mengekori mereka, kelihatan sebuah helikopter membuat penerbangan ke tasik Chacahua dan melakukan pemindahan bahan tersebut ke sebuah van.

(Sebuah van sarat dengan 36 pek bahan dipercayai kokain ditemui Oaxaca, Mexico/Syot layar REUTERS)

Apabila sebuah helikopter Tentera Laut memintas van tersebut, penyeludup telah melarikan diri dan meninggalkan van yang sarat dengan 36 pek bahan dipercayai kokain.Kes kini disiasat pejabat Pendakwa Raya. Sepanjang 2022, 14 tan (30,864 paun) kokain telah dirampas di pantai Mexico. - REUTERS


Migran Mexico "jahit mulut" tanda protes gagal menyeberangi sempadan Mexico-AS.

(Seorang wanita dari Venezuela menunjukkan mulutnya dijahit sebagai tanda protes di Istana Kerajaan Nuevo Leon, di ibu kota Monterrey/Syot layar REUTERS)

MONTERREY, 17 Jun - Berpuluh-puluh migran yang terkandas di negeri sempadan Nuevo Leon, di Mexico, "menjahit mulut" mereka pada Rabu lalu (15 Jun).Tindakan mereka sebagai tanda protes terhadap larangan kerajaan negeri untuk membenarkan mereka berpindah ke sempadan Amerika Syarikat, (AS).Walaupun mereka mempunyai visa yang membolehkan untuk transit di seluruh Mexico, namun mereka gagal mendapatkan tiket bas ke sempadan Mexico-AS.

(Penunjuk perasaan migran dari Venezuela, Romero Rafael Enir berkata lebih rela mati di Mexico daripada dihantar pulang ke negaranya di Venezuela/Syot layar REUTERS)

Beberapa penunjuk perasaan tiba di Istana Kerajaan Nuevo Leon, di ibu kota Monterrey sambil mengibarkan bendera negara dan melaungkan "kami mahu pergi". Bukan itu sahaja, malah mereka protes dengan menunjukkan mulut dijahit sebagai simbolik agar suara mereka didengari. Seorang migran dari Venezuela memberitahu Reuters dia lebih rela mati di Mexico daripada dihantar pulang ke negaranya di Venezuela.Bantahan itu dibuat selepas Sidang Kemuncak Amerika yang dihoskan oleh AS, yang mana beberapa siri program migran disokong oleh pelbagai negara telah pun didedahkan.Program tersebut termasuk Amerika Syarikat dan Kanada yang komited untuk mengambil lebih ramai tenaga buruh yang memberikan perlindungan undang-undang untuk orang ramai datang bekerja. -REUTERS


Lagi kes tembak di AS, dua orang mati seorang cedera

WASHINGTON, 17 Jun– Sekurang-kurangnya dua orang mati dan seorang cedera dalam kejadian tembakan di sebuah gereja di negeri Alabama.

Agensi berita AFP melaporkan, insiden itu berlaku pada Khamis di Gereja St Stephen's Episcopal di bandar Vestavia Hills, menurut kenyataan polis menerusi Facebook. Seorang suspek ditahan susulan kejadian itu.

“Insiden berlaku ketika majlis makan malam berlangsung”, tulis status laman sesawang Gereja St Stephen's Episcopal.

Pegawai polis Shane Ware memberitahu wartawan seorang penyerang dilaporkan masuk ke dalam gereja dan mula melepaskan tembakan. Tiga individu dilaporkan terkenan tembakan, dua orang telah meninggal dunia dan seorang lagi sedang dirawat.

Isu penggunaan senjata api secara tidak terkawal di Amerika Syarikat, (AS) semakin membimbangkan; termasuk kes tembakan di sebuah sekolah rendah di Uvalde, Texas yang menyebabkan 19 kanak-kanak dan dua guru maut pada 24 Mei lalu.

Berita berkaitanTiga maut, satu cedera kejadian tembakan di ASTembakan di Texas: Mangsa pelajar kongsi kisah ngeriJumlah korban insiden tembakan rambang di Texas meningkat kepada 21 orang

Sejak awal tahun lebih 20,000 orang terbunuh dalam keganasan pengguna senjata api di AS, menurut badan bukan kerajaan (NGO) – Gun Violence Archive. Jumlah itu termasuk kematian akibat bunuh diri.

Sebelum ini Pusat Kawalan dan Pencegahan Penyakit AS melaporkan, jumlah kematian akibat penggunaan senjata api telah mengalami peningkatan pada 2020. 19,350 kes pembunuhan direkodkan pada tahun itu, meningkat hampir 35% berbanding 2019.

Manakala sebanyak 24,245 kes bunuh diri melibatkan senjata api direkodkan, iaitu meningkat sehingga 15% pada tahun sama.

Kadar pembunuhan melibatkan senjata api pada 2020 juga adalah paling tinggi dalam suku abad ini, melibatkan 6.1 kematian bagi setiap 100,000 penduduk.


Abbott Nutrition tutup operasi kilang pengeluaran

CHICAGO, 17 Jun - Abbott Nutrition sekali lagi menutup operasi kilang pengeluaran susu formula bayinya. Kali ini disebabkan ribut dan banjir. Kenyataan Abbot menjelaskan kilangnya di Sturgis, Michigan telah menyambung semula operasi pada 4 Jun lepas.

Namun terpaksa menghentikannya sekali lagi awal minggu ini supaya syarikat dapat menilai kerosakan akibat bencana alam itu. Keadaan itu dijangka akan menyebabkan pengeluaran dan pengagihan produk-produk baharu tertangguh untuk beberapa minggu. - AFP


Omicron kurang beri kesan berpanjangan

LONDON, 17 Jun - Varian Omicron didapati kurang menyebabkan simptom berpanjangan selepas COVID-19 atau "long COVID" berbanding varian-varian lain. Perkara itu terkandung dalam laporan kajian yang dilakukan oleh para penyelidik di King's College London, United Kingdom. Laporan itu menyebut kemungkinan untuk pesakit menghidap "long COVID" selepas jangkitan adalah 20 hingga 50 peratus lebih rendah semasa gelombang Omicron di UK berbanding Delta.Angka itu berbeza bergantung pada umur pesakit dan masa vaksinasi terakhir mereka.

Kajian itu dipercayai penyelidikan akademik pertama yang menunjukkan Omicron tidak menyebabkan risiko besar "long COVID."Namun, ini tidak bermakna jumlah penghidap 'long COVID" semakin berkurangan. - AFP


WHO gesa semua negara tingkatkan pelaburan kesihatan mental

GENEVA, 17 April- Pertubuhan Kesihatan Sedunia (WHO) menyeru semua negara supaya melabur lebih banyak dalam perkhidmatan kesihatan mental. Menurut laporan WHO, satu daripada setiap lapan penduduk dunia mengalami penyakit mental. Keadaan itu menjadi lebih buruk dengan pandemik COVID-19.

Pengarah Unit Kesihatan Mental WHO, Mark Van Ommeren berkata, sebelum COVID-19, hampir 1 bilion orang mengalami penyakit mental. Pada tahun pertama pandemik itu, kadar individu yang mengalami kemurungan dan keresahan semakin meningkat. Namun, kajian mendapati hanya dua peratus daripada belanjawan kesihatan negara atau kurang satu peratus bantuan kewangan antarabangsa diperuntuk bagi kesihatan mental.

"Semua angka ini sangat, sangat rendah," kata Mark Van Ommeren pada sidang akhbar."Minat terhadap kesihatan mental sekarang berada pada tahap tertinggi sepanjang masa disebabkan oleh wabak itu. Tetapi pelaburan dalam kesihatan mental tidak meningkat. Laporan ini memberi maklumat tentang cara melabur wang kesihatan mental mereka dengan lebih baik", katanya.

Beliau berkata laporan itu menunjuk betapa penderitaan itu amat besar di seluruh dunia.Sementara itu, keadaan lebih teruk bagi mereka yang tinggal di zon konflik, di mana satu daripada lima orang dianggarkan mengalami keadaan kesihatan mental."Di mana ada kesukaran, lebih banyak masalah kesihatan mental," tambahnya.Laporan itu juga menunjukkan jurang yang besar dalam akses kepada penjagaan kesihatan mental antara negara.Lebih 70 peratus individu yang mengalami psikosis menerima rawatan di negara berpendapatan tinggi, bilangannya menurun kepada 12 peratus di negara berpendapatan rendah, katanya.-AFP.


Kemusnahan dan kematian di Mariupol, pencabulan undang-undang antarabangsa yang serius

GENEVA, 17 Jun- Tahap kemusnahan dan kematian di bandar pelabuhan Mariupol, Ukraine menunjukkan ada bukti pencabulan undang-undang antarabangsa yang serius.Ketua Hak Asasi Manusia, Pertubuhan Bangsa-Bangsa Bersatu (PBB) Michelle Bachelet berkata bahawa ketakutan yang dialami penduduk Ukraine akan meninggalkan kesan yang berkekalan, termasuk kepada generasi akan datang."Antara Februari dan akhir April, Mariupol yang kini dikuasai Rusia adalah tempat paling berbahaya di Ukraine," katanya, dalam kemas kini mengenai situasi di bandar pelabuhan itu.Sebanyak 1,348 kematian orang awam direkodkan di bandar tersebut termasuk 70 kanak-kanak.

Rusia telah mengisytiharkan kemenangan, berjaya menawan bandar pelabuhan Mariupol pada Mei lalu selepas Ukraine mengarahkan pasukan terakhir tenteranya di kilang keluli Azovstal supaya meletak senjata.Dalam tempoh tiga bulan pertempuran Rusia-Ukraine menyebabkan ratusan ribu rakyat Ukraine lari menyelamatkan diri dan menyebabkan penderitaan dan kematian.Beliau turut mengakui bahawa angka kematian sebenar akibat pertempuran adalah lebih tinggi. -AFP


India wajar sertai RCEP, kata Setiausaha Agung ASEAN

NEW DELHI, 16 Jun- Setiausaha Agung ASEAN Datuk Lim Jock Hoi berkata India perlu menyertai Perkongsian Ekonomi Komprehensif Serantau (RCEP) bagi meraih manfaat daripada pelbagai peluang perdagangan serantau.Meskipun India turut serta dalam rundingan RCEP tetapi negara ini tidak menandatangani perjanjian itu yang dipersetujui pada November 2020 dan berkuat kuasa pada Januari tahun ini.Berucap pada persidangan Dialog New Delhi di sini hari ini, beliau berkata India harus mempertimbangkan semula untuk menyertai perjanjian penting itu bagi mendapatkan akses kepada pasaran yang lebih luas. ASEAN serta rakan ekonomi utamanya Australia, China, Jepun, New Zealand dan Korea Selatan adalah sebahagian daripada negara yang membentuk blok perdagangan bebas terbesar.

(Setiausaha Agung ASEAN Datuk Lim Jock Hoi)

Mengulas mengenai tekanan yang dihadapi rantaian bekalan global akibat perang Rusia-Ukraine dan pandemik COVID-19, Lim berkata usaha ASEAN tertumpu kepada pemudah cara perdagangan dan memastikan tiada halangan terhadap aliran barangan serta perkhidmatan. -BERNAMA


Kereta Api Nasional Perancis hadkan kelajuan ekoran cuaca panas

PARIS, 16 Jun- Susulan cuaca panas dan gelombang haba, Syarikat Kereta Api Nasional Perancis (SNCF) mengehadkan kelajuan pengangkutan awam berkenaan di Bordeaux.Menurut pengurus infrastruktur SNCF, Thierry Rose, suhu tinggi menjejaskan rel dan talian atas.Beliau memaklumkan, pihaknya kini berdepan kekangan sangat serius melibatkan infrastruktur kerana fenomena pengembangan pada rel dan talian atas susulan suhu tinggi.

Suhu yang dicatatkan ketika ini menjangkau 52 darjah, melebihi paras ditetapkan untuk peraturan kelajuan iaitu 45 darjah.Di Bordeaux, SNCF menyediakan kira-kira 15,000 botol air sepanjang perjalanan bagi memastikan penumpang kekal terhidrat dan tidak terkesan dengan suhu tinggi itu. -AFP


770 juta penduduk dunia buta huruf

MARRAKESH, 16 Jun- Sekitar 770 juta orang buta huruf dilaporkan di seluruh dunia.Menurut laporan Sputnik, dua pertiga daripada jumlah itu melibatkan golongan wanita."Saya juga fikir semua orang yang tidak mendapat hak untuk pendidikan adalah kanak-kanak termasuk 770 juta orang dewasa yang tidak tahu membaca atau menulis,"Dua pertiga daripadanya adalah wanita," kata Ketua Pengarah UNESCO Audrey Azoulay di Persidangan Antarabangsa Pendidikan Dewasa ke-7, semalam.

(Ketua Pengarah UNESCO, Audrey Azoulay/ AFP)

Malah, beliau turut menggesa usaha untuk menyediakan pendidikan kepada orang dewasa yang buta huruf dipertingkatkan.Persidangan Antarabangsa Pendidikan Dewasa ke-7 diadakan di Marrakesh, Maghribi pada Rabu - Jumaat. -AFP


Kanak-kanak berusia bawah lima di AS boleh ambil vaksin COVID-19

WASHINGTON, 16 Jun- Individu berusia bawah lima tahun di Amerika Syarikat (AS) bakal menerima vaksin COVID-19.Ini selepas panel pakar yang dirujuk Pentadbiran Makanan dan Ubat-ubatan (FDA) negara itu mengesyorkan vaksin COVID-19 Moderna untuk kelompok usia tersebut.Ahli panel juga dijangka mengundi untuk membenarkan vaksin Pfizer diberikan golongan usia sama. Kanak-kanak di bawah usia lima tahun adalah satu-satunya kumpulan umur yang belum layak untuk imunisasi COVID-19 di AS dan kebanyakan negara.Menerusi perbincangan ahli panel, saintis kanan FDA Peter Marks berkata walaupun kajian menunjukkan majoriti kanak-kanak kini telah dijangkiti COVID-19, dan kadar kemasukan ke hospital semakin tinggi turut melibatkan kalangan bayi semasa gelombang Omicron pada musim sejuk lalu sekali gus mendesak penyelesaian menggunakan kaedah untuk vaksinasi."Kami sedang berhadapan dengan isu di mana kami perlu berhati-hati dengan keputusan ini bagi mengelakkan sebarang kejadian tidak diingini atau pun boleh menyebabkan kematian terhadap kanak-kanak."Setiap kehidupan adalah penting dan kematian yang boleh dicegah dengan vaksin adalah sesuatu yang kami ingin cuba lakukan," kata Peter kepada AFP.

Negara Uncle Sam itu juga setakat ini merekodkan 480 kematian COVID-19 dalam kumpulan umur kosong hingga empat tahun.Setakat bulan lalu juga, negara tersebut mencatatkan 45,000 kemasukan ke hospital dalam kumpulan umur sama dengan hampir satu perempat daripadanya memerlukan rawatan rapi.-AFP


Kes cacar monyet di Britain melepasi angka 500

LONDON, 16 Jun- Jumlah kes cacar monyet di Britain melebihi 500 kes pada Rabu, lapor Xinhua, berdasarkan angka rasmi terkini.Agensi Keselamatan Kesihatan UK (UKHSA) berkata ia mengesan 52 kes cacar monyet tambahan di England, satu di Scotland, dan satu di Wales - menjadikan jumlah kes yang disahkan di Britain kepada 524 setakat Selasa.Terdapat 504 kes yang disahkan di England, 13 di Scotland, dua di Ireland Utara, dan lima di Wales, kata UKHSA."Sesiapa sahaja boleh mendapat cacar monyet, terutama jika anda mempunyai hubungan rapat, termasuk hubungan seksual, dengan individu yang mempunyai simptom. Pada masa ini, kebanyakan kes berlaku pada lelaki yang gay atau biseksual" kata UKHSA.David Heymann, profesor epidemiologi penyakit berjangkit di London School of Hygiene and Tropical Medicine, berkata, "Adalah penting untuk tidak membuat kesimpulan atau meletakkan stigma kepada kumpulan atau individu tertentu.""Walaupun risiko keseluruhan kelihatan kecil, semua orang harus terus berwaspada kerana agensi kesihatan awam berusaha untuk membendung wabak ini kerana cacar monyet berpotensi menjejaskan sesiapa sahaja yang terdedah dengan hubungan rapat dengan seseorang yang dijangkiti," kata Heymann.-BERNAMA

(Terdapat 504 kes yang disahkan di England, 13 di Scotland, dua di Ireland Utara, dan lima di Wales)


RM4.4 bilion, pakej ketenteraan baharu kepada Ukraine - Amerika Syarikat

WASHINGTON,16 Jun- Amerika Syarikat (AS) mengumumkan pakej baharu ketenteraan untuk Ukraine yang bernilai AS$1 bilion (RM4.4 bilion) bagi pembelian senjata dan peluru.Perkara tersebut dimaklumkan Presiden Amerika Syarikat, Joe Biden pada Rabu selepas bercakap dengan Presiden Ukraine, Volodymyr Zelensky yang mengesahkan sokongan Washington untuk Kiev dalam memerangi pencerobohan Rusia.Pakej senjata itu termasuk memiliki lebih banyak artileri, sistem pertahanan antikapal pantai dan peluru untuk artileri dan sistem roket canggih yang sudah digunakan oleh Ukraine."Saya mengesahkan komitmen AS akan menyokong Ukraine dalam mempertahankan demokrasinya dan menyokong kedaulatan dan integriti wilayah dalam menghadapi pencerobohan Rusia yang tidak diprovokasi," kata Biden kepada Zelensky dalam satu panggilan telefon.

(Kerosakan infrastruktur di Donetsk susulan perang Rusia-Ukraine/AFP)

Biden juga mengumumkan bantuan kemanusiaan bernilai AS$225 juta (RM990 juta) untuk Ukraine.Dana itu akan digunakan untuk membekalkan makanan, air minuman, bekalan perubatan dan barangan kritikal lain."Keberanian, ketabahan, dan keazaman rakyat Ukraine terus memberi inspirasi kepada dunia," tambah Biden dalam satu kenyataan.Pentagon memperincikan bekalan baharu itu termasuk 18 howitzer 155mm dan 36,000 butir peluru, dua sistem peluru berpandu antikapal Harpoon berasaskan darat dan roket tambahan untuk empat sistem roket ketepatan Himars yang akan diletakkan oleh Ukraine dalam masa terdekat.Dengan jarak sehingga sekitar 80 kilometer, roket Himars berpotensi memberikan Ukraine keupayaan yang lebih besar untuk menyerang sasaran Rusia, dengan lebih tepat dalam pertempuran artileri yang berterusan di sepanjang barisan hadapan.Turut dalam pakej baharu itu ialah ribuan radio dan peranti penglihatan malam serta sistem penglihatan terma.Pakej bantuan senjata baharu itu menyaksikan sehingga kini AS menyumbang AS$5.6 bilion (RM24.63 bilion) bantuan ketenteraan kepada Ukraine sejak Rusia menyerang pada Februari lalu. -AFP


Suspek mengaku tanam mayat wartawan British dan pengkaji Orang Asli Amazon di tengah hutan

BRASILIA, 16 Jun- Seorang daripada dua lelaki yang ditahan dipercayai ada kaitan dengan kehilangan wartawan British dan pakar orang asli di Amazon Brazil mengaku telah menguburkan pasangan itu di dalam hutan.Polis dalam kenyataan menyebut, Dom Phillips dan pemandunya Bruno Pereira hilang pada 5 Jun di bahagian terpencil di Amazon yang terkenal dengan aktiviti jenayah alam sekitar termasuk perlombongan haram, pembalakan serta pengedaran dadah.Polis tidak menyatakan sama ada suspek, Amarildo da Costa de Oliveira, turut mengaku membunuh pasangan itu, dengan hanya mengatakan bahawa dia "menceritakan secara terperinci jenayah yang dilakukan dan menunjukkan tempat dia mengebumikan mayat."Eduardo Alexandre Fontes, ketua polis persekutuan di Amazonas Brazil, berkata semasa sidang akhbar bahawa polis mengalami kesukaran untuk sampai ke lokasi dua mayat itu dikubur."Sebaik sahaja kami dapat mengesahkan dengan bantuan kepakaran bahawa ia sememangnya jenazah Dom Phillips dan Bruno Pereira, mereka akan dikembalikan kepada keluarga mereka."Terdahulu, Oliveira telah dibawa oleh polis ke tapak pencarian di sepanjang Sungai Itaquai, kata laporan media."Saya baru dimaklumkan bahawa mayat manusia ditemui di tempat penggalian dijalankan," kata Menteri Kehakiman Anderson Torres di Twitter.Suspek lain, seorang lelaki yang dilaporkan sebagai abang kepada Oliveira, Oseney da Costa Oliveira, telah ditangkap pada hari Selasa di Atalaia do Norte, bandar kecil utara yang Phillips dan Pereira kembali ketika mereka hilang di Lembah Javari terpencil selepas menerima ancaman dalam perjalanan.Amarildo ditahan pada 7 Jun lalu. Kedua-dua suspek berusia 41 tahun.Phillips, 57, penulis veteran The Guardian dan akhbar antarabangsa terkemuka lain, sedang mengusahakan sebuah buku mengenai pembangunan mampan di Amazon.Manakala Pereira, 41, seorang peguam bela yang sangat dihormati orang asli di rantau itu bertindak sebagai pemandu arahnya semasa bercuti dari kerjanya dengan agensi hal ehwal orang asli kerajaan Brazil (FUNAI).-AFP

(Pegawai Polis Persekutuan Brazil mengiringi suspek berkaitan kehilangan wartawan Britain Dom Phillips dan pakar pribumi Bruno Pereira di Atalaia do Norte, Amazonas/REUTERS)


PBB beri amaran krisis Rusia - Ukraine dorong peningkatan perpindahan global

GENEVA, 16 Jun- Pencerobohan Rusia ke atas Ukraine mendorong peningkatan jumlah perpindahan global melebihi 100 juta buat pertama kalinya.Pertubuhan Bangsa-Bangsa Bersatu (PBB) memberi amaran krisis bahawa kekurangan makanan boleh memaksa lebih ramai lagi meninggalkan kediaman masing-masing.Ketua Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR), Filippo Grandi, berkata usaha menangani krisis ketidaktentuan makanan global, yang diburukkan lagi dengan pencerobohan Rusia ke atas Ukraine, sangat penting bagi menghalang lebih ramai orang berpindah.Pencerobohan besar-besaran Rusia ke atas Ukraine telah mencetuskan kekurangan mendadak bekalan bijirin dan baja, menyebabkan harga global melambung tinggi, disamping ratusan juta orang turut berisiko kelaparan.Laporan tahunan UNHCR mengenai perpindahan global menunjukkan rekod tertinggi apabila 89.3 juta orang kehilangan tempat tinggal pada penghujung 2021, lebih dua kali ganda dalam tempoh satu dekad.Namun sejak Rusia melancarkan pencerobohan pada 24 Februari lalu, seramai 14 juta rakyat Ukraine mungkin sudah keluar melarikan diri atau merentasi sempadan sebagai pelarian, mendorong perpindahan global melepasi paras 100 juta buat kali pertamanya.

Agensi PBB itu mendapati pada akhir 2021, seramai 27.1 juta orang hidup sebagai pelarian, sementara bilangan pencari suaka pula meningkat 11 peratus kepada 4.6 juta.Untuk tahun ke-15 berturut-turut juga, bilangan orang yang berpindah di negara sendiri akibat konflik turut meningkat mencecah 53.2 juta.Laporan UNHCR menunjukkan, tahun lalu paling banyak jumlah konflik yang berlarutan khususnya di tempat-tempat seperti Afghanistan, biarpun ketika konflik baharu tercetus.Pada masa sama, UNHCR memberi amaran kekurangan makanan semakin meningkat, inflasi dan krisis iklim menambahkan lagi kesukaran, selain tahap pembiayaan mendepani krisis juga semakin teruk.Ini tidak berlaku ke atas Ukraine, kerana limpahan solidariti terhadap rakyat Ukraine yang melarikan diri disambut dengan tangan terbuka di seluruh Eropah.Grandi memuji tindak balas terhadap krisis di sana, namun menunjukkan perbezaan cara pelarian yang melarikan diri dari peperangan di tempat lain seperti Syria dan Afghanistan.Ketua pelarian PBB itu mengingati situasi bagaimana pemimpin Eropah sudah memberitahunya negara mereka sudah penuh apabila diminta untuk menerima lebih ramai pelarian dari Syria dan Afghanistan. -AFP


Cacar monyet: WHO teliti laporan virus dikesan dalam air mani

(Sampel ujian menunjukkan keputusan positif cacar monyet?FOTO FAIL REUTERS)

LONDON, 15 Jun Pertubuhan Kesihatan Sedunia (WHO) sedang meneliti laporan bahawa virus cacar monyet dikesan dalam air mani pesakit, meneroka kemungkinan penyakit itu boleh berjangkit menerusi aktiviti seksual, kata seorang pegawainya.Ketika ini, WHO percaya virus berkenaan berjangkit menerusi kontak rapat secara peribadi.Namun, Pengurus Kes cacar monyet WHO/Eropah, Catherine Smallwood, berkata sejak beberapa hari lalu, saintis dilaporkan mengesan viral DNA dalam air mani beberapa pesakit cacar monyet di Itali dan Jerman."Kita perlu memberi tumpuan terhadap kaedah jangkitan yang paling kerap dan jelas kita dapat melihat kaitannya dengan sentuhan antara kulit dengan kulit," katanya.Lebih 1,300 kes penyakit berjangkit itu dikesan di kira-kira 30 negara, dengan sebahagian besarnya di Eropah sejak awal bulan lalu.Kebanyakan kes yang dilaporkan itu membabitkan pesakit lelaki yang menjalin hubungan seks dengan lelaki.

(Gambar yang dirakam pada 1996 di Congo memaparkan tangan pesakit cacar monyet/FOTO REUTERS)

Baru-baru ini di Rom, kehadiran virus cacar monyet dikesan dalam air mani beberapa pesakit di Itali, sekali gus menimbulkan persoalan sama ada penyakit itu boleh dijangkiti secara seksual.Virus cacar monyet difahami boleh dijangkiti melalui kontak rapat dengan mereka yang telah dijangkiti melalui ciri uniknya iaitu kesan melepuh pada kulit dan titisan cecair dari mulut atau hidung.Kebanyakan kes yang dikenal pasti semasa penularan kini adalah pasangan seksual yang mempunyai kontak rapat.Namun, penyakit jangkitan kelamin seperti HIV/Aids, chlamydia dan sifilis difahami berpunca daripada patogen yang diberi daripada seseorang kepada yang lain menerusi air mani, cecair faraj atau cecair badan lain. -REUTERS


Pelitup muka tidak diwajibkan di terminal lapangan terbang Australia

CANBERRA, 15 Jun- Pemakaian pelitup muka kini tidak lagi diwajibkan di terminal lapangan terbang Australia.Bagaimanapun ia masih perlu ketika berada di dalam pesawat.Perkara tersebut dimaklumkan Kerajaan Australia pada Selasa.Dalam satu kenyataan semalam, kerajaan persekutuan mengumumkan bahawa atas nasihat Jawatankuasa Prinsipal Perlindungan Kesihatan Australia, arahan memakai pelitup muka di terminal lapangan terbang akan dimansuhkan mulai Sabtu.

Bagaimanapun, pengembara masih perlu memakai pelitup muka di dalam pesawat untuk mencegah penularan COVID-19.Pengumuman itu dibuat ketika kes COVID-19 di negara tersebut terus meningkat.Ketika ini, Australia melaporkan lebih 20,000 kes baharu COVID-19 dengan lebih 40 kematian direkodkan. -AFP


Gagal tangani krisis minyak masak, Presiden Indonesia gantikan menteri perdagangan

(Menteri Perdagangan Indonesia yang baru dilantik Zulkifli Hasan (depan) ketika ditemui media bersama Menteri Hal Ehwal Agraria dan Perancangan Ruang Hadi Tjahjanto belakang kanan) , di Istana Presiden di Jakarta, Indonesia/ FOTO REUTERS)

JAKARTA, 15 Jun- Presiden Indonesia, Joko Widodo (Jokowi), hari ini menggugurkan menteri perdagangannya berikutan krisis minyak masak yang mengganggu pasaran global dan menegaskan 'rakyat memerlukan individu lebih berpengalaman'.Jokowi menggugurkan Muhammad Lutfi daripada jawatan itu dalam rombakan Kabinet dan menamakan Zulkifli Hasan, yang berada dalam gabungan kerajaan, sebagai penggantinya."Beliau (Zulkifli) sesuai sebagai menteri perdagangan. Ketika ini untuk isu makanan, rakyat memerlukan individu berpengalaman, yang bekerja di lapangan secara langsung," katanya kepada pemberita.Zulkifli memaklumkan keutamaannya ketika ini adalah untuk 'segera' memulihkan krisis minyak masak yang dialami 270 juta rakyat Indonesia, dengan kebanyakannya bergantung pada komoditi itu untuk makanan dan perniagaan.Sementara itu, Muhammad, yang pernah berkhidmat sebagai duta Indonesia ke Jepun, menuding jari pada 'mafia minyak sawit' yang menjejaskan usaha menurunkan harga minyak masak sawit.Walaupun menjadi pengeluar minyak sawit terbesar dunia, Indonesia bergelut dengan kekurangan bekalan domestik dan lonjakan harga sejak beberapa bulan lalu ketika perang di Ukraine menggugat bekalan minyak makan global.

(Joko Widodo bercakap kepada media dengan berdiri di belakangnya, Menteri Perdagangan yang baru dilantik Zulkifli Hasan (belakang kiri) dan Menteri Hal Ehwal Agraria dan Perancangan Ruang Hadi Tjahjanto (belakang kanan), yang merupakan bekas panglima tentera Indonesia, di Istana Presiden di Jakarta, Indonesia/FOTO REUTERS)

April lalu, kerajaan Indonesia mengenakan sekatan eksport minyak sawit yang mengejutkan pasaran global selepas Russia menceroboh Ukraine, namun sekatan itu kini sudah dibatalkan.Indonesia menghasilkan kira-kira 60 peratus daripada minyak sawit dunia, yang digunakan dalam produk merangkumi coklat hingga kosmetik, dengan satu pertiga digunakan dalam pasaran domestik.Rombakan Kabinet itu dilaksanakan ketika Jokowi cuba bertindak balas terhadap beberapa isu di negara ekonomi terbesar di Asia Tenggara itu, dengan kekurangan bekalan minyak masak domestik adalah yang paling menekan, kata pakar."Tiada masalah menggantikan orang ketika 'waktu kecederaan', asalkan ia bertujuan meningkatkan prestasi dan bukan untuk pemulihan politik," kata penganalisis politik Universiti Paramadina, Hendri Satrio.Satu kaji selidik oleh Charta Politika yang diterbitkan Isnin lalu menunjukkan dua pertiga responden menyokong pelaksanaan rombakan Kabinet. -AFP


Kerajaan Sri Lanka beri cuti tambahan kepada penjawat awam, beri peluang bercucuk tanam

COLOMBO, 15 Jun- Ekoran kebimbangan kekurangan bekalan makanan, penjawat awam di Sri Lanka diberi cuti tambahan sehari untuk menggalakkan mereka bercucuk tanam.Cuti itu diberikan ketika negara itu berdepan krisis ekonomi terburuk lebih 70 tahun.Kelulusan itu diberikan Isnin lalu apabila pekerja sektor awam diberi cuti setiap Jumaat dalam tempoh tiga bulan.Sri Lanka mempunyai kira-kira satu juta kakitangan kerajaan.

Keputusan itu sebahagiannya untuk membantu pekerja yang menghadapi kesukaran untuk bekerja akibat kekurangan bahan api serta menggalakkan mereka menanam buah-buahan dan sayur-sayuran untuk membantu menyara diri dan keluarga.Sri Lanka sedang bergelut untuk membayar import kritikal seperti makanan, bahan api dan ubat-ubatan kerana ia berdepan dengan kekurangan mata wang asing.Kerajaan sedang berbincang mengenai pakej bantuan ekonomi, dengan delegasi Tabung Kewangan Antarabangsa, IMF dijangka tiba di Colombo Isnin depan. -AFP


Kanak-kanak di Myanmar harus dilindungi - PBB

YANGON, 15 Jun- Pertubuhan Bangsa Bersatu (PBB) menggesa agar kanak-kanak di Mynmar dilindungi daripada serangan kejam junta negara itu.Ketika ini laporan menunjukkan sekurang-kurangnya 382 kanak-kanak telah dibunuh atau diseksa kumpulan bersenjata sejak rampasan kuasa tahun lepas.Menurut pelapor khas PBB, Tom Andrews, hak kanak-kanak di Myanmar, sama seperti hak kanak-kanak di seluruh dunia, mesti dihormati dan diperakui, bermula dengan hak asasi untuk hidup.Bagaimanapun jelas beliau di Myanmar, hak kanak-kanak dan ahli keluarga terbatas, kanak-kanak bukan sahaja terperangkap dalam pertempuran, tetapi mereka juga menjadi sasaran.

Laporan itu mengesyorkan negara anggota PBB menyelaras usaha untuk menerima pakai prosedur operasi bagi membenarkan tindak balas kemanusiaan segera dan tepat pada masanya serta beralih daripada geran terhad kepada pembiayaan teras.Serangan tentera ke atas penduduk awam telah menyebabkan lebih 250,000 kanak-kanak hilang tempat tinggal, dan lebih setengah juta kanak-kanak menjadi pelarian di negara jiran.Kira-kira 7.8 juta kanak-kanak tidak mendapat akses pendidikan akibat rampasan kuasa. -AFP


Bantuan keselamatan tambahan ke Ukraine sedang dipertimbang

WASHINGTON, 15 Jun- Setiausaha Pertahanan Amerika Syarikat, Lloyd Austin, dan rakan sejawatannya dari Pertubuhan Perjanjian Atlantik Utara (NATO), bersama rakan kongsi lain akan bersidang di Brussels dalam masa terdekat.Ini bagi membincangkan mengenai bantuan keselamatan tambahan ke Ukraine dan kedudukan pasukan pakatan tentera di Eropah Timur.Pertemuan itu berlangsung beberapa minggu selepas Kongres Amerika Syarikat meluluskan bantuan AS$40 bilion untuk Ukraine.

Mesyuarat Kumpulan Hubungan Pertahanan Ukraine akan diadakan pada Rabu, melibatkan penyertaan wakil dari hampir 50 negara yang sedang memberikan beberapa jenis bantuan kepada Ukraine.Menurut Setiausaha Agung NATO Jens Stoltenberg, kumpulan hubungan di Ukraine akan membincangkan untuk membekalkan Kyiv dengan senjata berat.Dalam masa sama sekutu NATO akan mengkaji keperluan jangka panjang dan jangka pendek NATO sepanjang kedudukannya di Eropah. -AFP


Indonesia mulakan vaksinasi terhadap ternakan cegah penyakit kuku dan mulut

(Seorang pekerja memandikan lembu debelum dijual di Depok, selatan Jakarta, Indonesia. Gambar diambil pada 7 September 2016/FOTO REUTERS)

JAKARTA, 15 Jun- Indonesia melancarkan kempen vaksinasi terhadap ternakan di seluruh negara susulan kemunculan semula wabak penyakit kuku dan mulut (FMD) yang boleh membawa maut, lapor Xinhua.Penyakit yang sangat mudah menular melibatkan haiwan ternakan termasuk lembu, biri-biri, babi dan kambing, kini telah merebak di 181 kawasan selepas dikesan di wilayah Jawa Timur pada akhir April.Pada Selasa, Kementerian Pertanian Indonesia memulakan kempen vaksinasi FMD di Sidoarjo, Jawa Timur, antara kawasan yang terjejas teruk akibat wabak itu.Ketika ini, pihak berkuasa menggunakan vaksin yang diimport dari Perancis sementara membangunkan vaksin buatan tempatan.Sekurang-kurangnya 10,000 dos vaksin FMD akan tiba pada Ahad.

(Seorang pekerja menunjukkan mulut lembudi Depok di pinggir Jakarta, Indonesia,14 Jun 2022/FOTO REUTERS)

“Kami akan mengutamakan pemberian suntikan kepada ternakan yang sihat di zon merah dan kuning, yang paling teruk dilanda penyakit susulan jumlah vaksin yang terhad,” kata ketua pengarah bahagian ternakan dan kesihatan haiwan, Nasrullah memberitahu media tempatan.Sehingga kini, lebih 150,000 haiwan dilaporkan dijangkiti wabak itu dan sekurang-kurangnya 760 haiwan telah mati akibat penyakit itu, menurut data rasmi Pasukan Petugas FMD Kebangsaan.Lebih 41,000 ternakan telah pulih setakat ini berikutan pihak berkuasa mengarahkan paramedik veterinar mengedarkan ubat-ubatan, antibiotik, vitamin, penggalak imun serta agen pembasmi kuman kepada penternak.Menurut Nasrullah, haiwan yang telah pulih daripada FMD tidak disuntik vaksin kerana sudah mempunyai imuniti terhadap virus itu.Sebelum ini, Indonesia telah diiktiraf bebas FMD sejak 1986, status yang diperakui di peringkat antarabangsa oleh Pertubuhan Kesihatan Haiwan Sedunia pada tahun 1990.-BERNAMA


AS berdepan cuaca panas melebihi 38 darjah celsius

TEXAS, 15 Jun- Amerika Syarikat kini berdepan cuaca panas apabila suhu dijangka akan melonjak melebihi 38 darjah celsius.Ini susulan gelombang haba panas melampau yang sedang melanda barat daya dan tengah negara tersebutJabatan Kesihatan Houston ketika ini telah mengaktifkan pelan kecemasan haba, dengan membuka pusat penyejukan untuk keperluan penduduk.Menurut jurucakap Jabatan Kesihatan Houston, kesan haba itu akan menyebabkan keletihan atau strok haba, yang seterusnya boleh membawa maut.

Cuaca panas dijangka berpanjangan di Barat Daya dan beberapa bahagian di Texas.Perkhidmatan cuaca menjangkakan lebih banyak kawasan akan mencatatkan suhu lebih tinggi dalam beberapa hari akan datang.Justeru orang ramai dinasihatkan untuk kekal berada di rumah selain mengamalkan penjagaan kesihatan kendiri. -AFP


Terperangkap dalam perigi empat hari, Rahul Sahu berjaya diselamatkan

RAIPUR, 15 Jun- Selepas 4 hari terperangkap dalam perigi sempit, Rahul Sahu akhirnya berjaya diselamatkan.Kanak-kanak lelaki kurang upaya berusia 10 tahun itu mengalami masalah pendengaran dan pertuturan telah terjatuh ke dalam perigi sedalam 24 meter petang Jumaat lalu.Beliau ketika itu sedang bermain di halaman belakang rumahnya di wilayah tengah, Chhattisgarh.

Sahu ditemukan Pasukan Kecemasan dalam keadaan lemah dan telah dikejarkan ke hospital di daerah berdekatan.Sepanjang operasi menyelamat, jentera penolak tanah dan kren digunakan bagi menggali terowong di sebelah telaga, dengan kelebaran yang kecil.Cuaca buruk serta ancaman ular berbisa dan kala jengking yang ditemui ketika penggalian turut menghalang usaha menyelamat.Kamera digunakan untuk memantau keadaan dan pergerakan Sahu, selain paip oksigen disediakan bagi menyalurkan udara segar kepadanya ketika usaha menyelamat dijalankan. -AFP


Lapan maut kebakaran restoran bawah tanah

Tehran, 15 Jun- Empat kanak-kanak antara lapan individu yang maut akibat terhidu asap selepas kebakaran memusnahkan restoran bawah tanah yang menganjurkan parti hari jadi di luar Tehran, lapor media kerajaan pada Rabu.Kebakaran berlaku pada petang Selasa di bandar Andisheh di barat ibu negara, lapor agensi berita rasmi IRNA.“Tujuh orang maut di tempat kejadian dan seorang kanak-kanak berusia tiga tahun meninggal dunia di hospital,” kata pegawai Bulan Sabit Merah wilayah Tehran, Shahin Fathi.Pendakwa raya daerah Hamid Asgari berkata, api merebak dengan cepat ke seluruh restoran.-AFP


8 termasuk kanak-kanak maut dalam kebakaran kafe di Iran

TEHRAN, 15 Jun- Lapan orang terkorban dalam kebakaran yang berlaku lewat semalam di Tehran, ibu negara Iran.Berlaku satu letupan diikuti kebakaran semasa majlis hari jadi di sebuah kafe di pinggir bandar Shahriar di Tehran, lapor Agensi Anadolu memetik Agensi Berita Tasnim.Empat kanak-kanak adalah antara yang maut, menurut Persatuan Bulan Sabit Merah Iran.Tiga kanak-kanak, tiga wanita dan seorang lelaki meninggal dunia di tempat kejadian dan seorang kanak-kanak lelaki berusia tiga tahun meninggal dunia di hospital.

Menurut Pejabat Pendakwaraya Shahriar, kafe itu terletak di ruang bawah tanah dan sebiji belon helium meletup dan terbakar, berdasarkan maklumat awal.Ketika kejadian orang ramai melarikan diri ke dapur di bahagian belakang tetapi mengalami sesak nafas akibat asap.


Menteri Pakistan minta rakyat kurangkan minum teh

NEW DELHI, 15 Jun- Menteri Perancangan Pakistan, Ahsan Iqbal meminta orang ramai mengurangkan pengambilan air teh bagi menjimatkan pertukaran wang asing.Menteri itu mencadangkan supaya orang ramai mengurangkan pengambilan teh setiap hari sebanyak satu atau dua cawan."Saya merayu kepada negara untuk mengurangkan penggunaan teh kerana kami mengimport teh itu selepas meminjam wang," katanya di Islamabad semalam.Di media sosial rakyat Pakistan meluahkan rasa tidak percaya terhadap cadangan itu yang disifatkan akan menjejaskan budaya minum teh yang popular dalam kalangan penduduk.Pakistan merupakan antara pengimport teh terkemuka dunia, dengan nilai import sepanjang tahun fiskal Julai 2020-Jun 2021 ialah AS$580.5 juta.

Dari segi kuantiti, import teh meningkat kira-kira 16% kepada 258,491 tan untuk tempoh 12 bulan.Pakistan cuba mengurangkan bil importnya untuk menjimatkan pertukaran asing di tengah-tengah kejatuhan rupee berbanding dolar AS.


Militan bersenjata bunuh lapan tentera dan berpuluh-puluh lagi cedera

NIAMEY, 15 Jun- Kumpulan militan bersenjata membunuh lapan anggota tentera dan mencederakan 33 lagi dalam serangan pengganas berhampiran sempadan Niger dengan Burkina Faso.Kenyataan kementerian pertahanan berkata pengganas bersenjata yang menunggang motosikal dan kenderaan lain menyerang anggota tentera di Waraou di barat daya Niger pada kira-kira 05:30 pagi pada hari Selasa ketika mereka menjalankan misi keselamatan di kampung berhampiran.Kira-kira 50 pengganas telah terbunuh, kata kementerian itu, manakala enam daripada anggota tentera yang cedera berada dalam keadaan serius.Tentera Niger kehilangan lima kereta dan sebuah lori dalam serangan itu, tambah kementerian itu, dengan operasi mencari di kawasan itu berterusan.Waraou terletak di wilayah Tillaberi yang bergolak, yang merupakan sebahagian daripada zon "tiga sempadan" termasuk negara jiran Mali dan Burkina Faso yang telah menjadi pusat serangan jihad termasuk kumpulan yang bergabung dengan kumpulan Daesh.Waraou menjadi saksi kepada satu lagi serangan terdahulu pada Februari 2021, apabila tujuh anggota suruhanjaya pilihan raya kebangsaan Niger maut selepas kenderaan mereka melanggar periuk api.Presiden Niger Mohamed Bazoum telah cuba mengubah pendekatan kerajaan dalam beberapa bulan kebelakangan ini dengan memulakan dialog dengan kumpulan militan.Tetapi kempen ketenteraan menentang mereka berterusan apabila 12,000 tentera Niger terlibat dalam misi anti-militan.Kebanyakan aktiviti ketenteraan telah tertumpu di sepanjang sempadan Niger dengan Mali dan Burkina Faso.- AFP

(Gambar fail bertarikh 9 Jun 2022 yang menunjukkan antena sebuah syarikat telefon tempatan yang musnah semasa serangan yang disyaki pejuang jihad di Gorouol, barat daya Niger)FOTO AFP


Amerika Syarikat alami krisis kekurangan tampon

NEW YORK, 15 Jun- Selepas susu formula, Amerika Syarikat kini menghadapi kekurangan stok tampon.Ia sekali gus menjadi satu lagi masalah buat rakyat negara Uncle Sam itu yang nyata menjejaskan kehidupan seharian dan mendatangkan keresahan.Rangkaian kedai ubat CVS dan Walgreens mengesahkan kepada AFP bahawa beberapa jenama tampon tidak tersedia buat sementara waktu di beberapa kawasan.Procter & Gamble, yang mengeluarkan jenama berkata pelanggan mungkin tidak dapat mencari jenama biasa mereka di kedai Amerika."Kami faham ia mengecewakan pengguna apabila mereka tidak menemui apa yang mereka perlukan. Kami boleh memberi jaminan kepada anda bahawa ini adalah situasi sementara di AS, dan pasukan Tampax menghasilkan tampon 24/7 untuk memenuhi peningkatan permintaan untuk produk kami, "kata mereka dalam satu kenyataan.Jurucakap Edgewell, pembuat Playtex dan o.b. tampon dan pelapik dan pad Carefree dan Stayfree, mengakui isu inventori disebabkan "kekurangan tenaga kerja yang meluas" yang disebabkan oleh dua gelombang wabak COVID-19 di sebuah kilang AS pada akhir 2021 dan pembekal dari Kanada awal tahun ini.Syarikat itu berkata mereka menjangkakan keadaan akan kembali normal dalam beberapa minggu akan datang.Kimberly-Clark, yang membuat pelbagai produk pengguna termasuk tampon Kotex, memberitahu AFP ia tidak mengalami kekurangan inventori.Walgreens sementara itu berkata ia bekerjasama dengan pembekal untuk memastikan bekalan tersedia di semua kedainya.Keadaan itu telah berlarutan selama berbulan-bulan, tetapi telah mendapat perhatian media yang semakin meningkat sejak kebelakangan ini.Patrick Penfield, pakar pengurusan rantaian bekalan di Universiti Syracuse, berkata permintaan telah meningkat baru-baru ini terutamanya disebabkan pembelian tambahan oleh pengguna yang melihat kekurangan jenama tertentu dan panik bahawa mereka tidak akan dapat mendapatkan lebih banyak produk.Terdapat juga kekurangan bahan mentah tertentu, termasuk kapas dan plastik, katanya."Ini adalah tahun ketiga berturut-turut di mana permintaan untuk kapas di AS telah melebihi apa yang dikeluarkan oleh firma AS," kata Penfield sambil menunjuk kepada peningkatan keperluan untuk topeng dan peralatan perlindungan peribadi.Tetapi keadaannya berbeza daripada kekurangan susu formula bayi.Pada mulanya disebabkan oleh gangguan rantaian bekalan dan kekurangan buruh, bekalan susu susut mendadak apabila pengeluar Abbott menutup sebuah kilang di Michigan pada Februari dan mengeluarkan penarikan semula produk selepas kematian dua bayi menimbulkan kebimbangan mengenai pencemaran .Apabila bercakap mengenai tampon, "kilang beroperasi," kata Penfield, meramalkan kembali normal dalam tempoh enam bulan akan datang.- AFP

(Situasi kekurangan tampon telah berlanjutan selama berbulan-bulan, namun ia dijangka kembali pulih selepas beberapa minggu)


Kerajaan Sri Lanka luluskan sistem bekerja empat hari seminggu, galak kakitangan awam tanam sayur

COLOMBO, 15 Jun - Krisis Sri Lanka memasuki fasa baharu apabila kerajaan meluluskan sistem bekerja empat hari seminggu untuk kakitangan awam bagi membolehkan mereka menanam sayuran untuk mengatasi masalah kekurangan bekalan makanan.Langkah itu dijangka dapat mengurangkan masalah keperluan bahan api yang kronik selain menggalakkan rakyat menanam sayuran untuk kegunaan keluarga.Pejabat penerangan kerajaan dalam satu kenyataan berkata, keputusan untuk memberi kira-kira sejuta pegawai kerajaan cuti sehari pada hari bekerja adalah wajar.

(Rakyat Sri Lanka beratur untuk mendapatkan bahan api petrol di salah sebuah stesen minyak/AFP)

Menerusi langkah itu, pekerja sektor awam diberi cuti setiap Jumaat selama tiga bulan.Susulan krisis pertukaran asing yang teruk, Sri Lanka berdepan kesukaran kritikal untuk membayar kos import bahan api, makanan dan ubat-ubatan.Sementara itu, Setiausaha Negara Amerika Syarikat (AS), Antony Blinken, berkata negara itu sedia menghulurkan bantuan kepada Sri Lanka selepas berhubung dengan Perdana Menteri baharu, Ranil Wickremesinghe. -AFP


Kanak-kanak OKU terperangkap dalam perigi di Raipur

(Perigi yang tidak bertutup adalah ciri biasa di kawasan perkampungan petani India tetapi sering dikaitkan dengan kemalangan maut yang melibatkan kanak-kanak kecil/AFP)

Raipur, 15 Jun - Seorang kanak-kanak lelaki orang kurang upaya (OKU) pendengaran dan pertuturan, terperangkap di dalam perigi selama empat hari di Raipur, India.Ketika ini pasukan kecemasan sedang bertungkus-lumus menyelamatkan Rahul Sahu, 10 tahun, yang jatuh ke dalam perigi setinggi 24 meter, Jumaat lalu ketika bermain di belakang rumahnya.Beberapa jentera digunakan bagi membantu menggali terowong bersebelahan perigi dengan bantuan pihak tentera dan anggota tindak balas bencana India.Namun cuaca buruk serta ancaman haiwan berbisa seperti ular dan kala jengking, telah menyukarkan usaha menyelamat.

(Pasukan kecemasan sedang bertungkus-lumus menyelamatkan Rahul Sahu, 10 tahun, yang terjatuh ke dalam perigi setinggi 24 meter)

Walau bagaimanapun Sahu memberi kerjasama dan maklum balas yang baik sepanjang proses penyelamatan.Kamera sedang memantau keadaan dan pergerakan Sahu, selain sebuah paip oksigen dan makanan turut dibekalkan.Perigi yang tidak bertutup adalah ciri biasa di kawasan perkampungan petani India tetapi sering dikaitkan dengan kemalangan maut yang melibatkan kanak-kanak kecil. -AFP


Presiden Algeria pecat Menteri Kewangan selepas hanya empat bulan pegang jawatan

ALGIERS, 15 Jun - Presiden Algeria, Abdelmadjid Tebboune memecat Menteri Kewangannya selepas hanya empat bulan memegang jawatan, tanpa memberi alasan."Presiden pada hari Selasa menandatangani dekri yang menamatkan fungsi Menteri Kewangan, Abderrahmane Raouya," kata Tebboune dalam satu kenyataan.Raouya, 61, telah dilantik dalam rombakan kabinet pada bulan Februari, untuk kali ketiganya dalam tugas tersebut.

(Menteri Kewangan, Abderrahmane Raouya yang dipecat oleh  Presiden Algeria, Abdelmadjid Tebboune)

Setiausaha pertama kementerian itu akan mengambil alih jawatan tersebut sehingga seorang pengganti dilantik.Pemecatan Raouya berlaku kurang sebulan selepas Tebboune memberhentikan Ketua Bank Pusat, Rostom Fadli, yang memegang jawatan kurang daripada dua tahun, tanpa memberikan sebarang penjelasan lanjut. - AFP


EU hasrat beli 110,000 dos vaksin cacar monyet

ANKARA, 14 Jun- Kesatuan Eropah (EU) pada Selasa akan menandatangani perjanjian membeli 110,000 dos vaksin bagi memerangi wabak cacar monyet. "Hari ini, kami akan menandatangani kontrak untuk memperoleh hampir 110,000 dos vaksin cacar monyet.“Dibiayai oleh EU4Health, vaksin itu akan tersedia untuk negara anggota yang sangat memerlukan," ciap Pesuruhjaya Eropah untuk Kesihatan dan Keselamatan Makanan Stella Kyriakides.

Kyriakides berkata penghantaran bermula pada akhir Jun, lapor Agensi Anadolu memetik kenyataannya di luar sesi mesyuarat menteri kesihatan EU di Luxembourg.Meskipun vaksin COVID-19 diperoleh Suruhanjaya Eropah tetapi dibayar secara individu oleh negara EU, kontrak perolehan vaksin cacar monyet akan dibiayai menerusi belanjawan EU."Ini merupakan pertama kali kami menggunakan dana EU untuk membeli vaksin yang kemudiannya boleh kami edarkan kepada negara anggota," katanya.Beliau berkata EU kini merekodkan 900 kes penyakit zoonotik yang jarang berlaku, dengan hampir 1,400 kes dilaporkan di seluruh dunia.Wabak cacar monyet dikesan pada awal Mei dan telah direkodkan di 28 negara, menurut kemas kini terkini Pertubuhan Kesihatan Sedunia (WHO).- BERNAMA


Udara tercemar kurangkan jangka hayat global sebanyak dua tahun

PARIS, 14 Jun- Pencemaran udara mikroskopik yang kebanyakannya disebabkan pembakaran bahan bakar fosil memendekkan jangka hayat global selama lebih daripada dua tahun, lapor penyelidik.Di seluruh Asia Selatan, purata penduduk dianggar hidup lima tahun lebih lama jika tahap zarah halus memenuhi piawaian Pertubuhan Kesihatan Sedunia (WHO), menurut laporan Institut Dasar Tenaga Universiti Chicago.Di negeri Uttar Pradesh dan Bihar di India yang mempunyai populasi 300 juta penduduk, penyakit paru-paru dan jantung yang disebabkan pencemaran PM2.5 mengurangkan jangka hayat sebanyak lapan tahun, dan di ibu kota New Delhi selama sedekad.Pada tahun 2013, Pertubuhan Bangsa Bersatu mengklasifikasikan pencemaran PM2.5 sebagai agen penyebab kanser.PM2.5 di udara tidak seharusnya melebihi 15 mikrogram setiap meter padu dalam mana-mana tempoh 24 jam, atau purata 5 mcg/m3 sepanjang tahun.Berdepan dengan bukti yang semakin meningkat mengenai kesan negatif terhadap kesihatan, WHO mengetatkan piawaian ini tahun lepas, perubahan pertama sejak mewujudkan panduan kualiti udara pada 2005.Hampir semua wilayah berpenduduk di dunia melebihi garis panduan WHO terutama di Asia: sebanyak 15 kali ganda di Bangladesh, 10 kali ganda di India, dan sembilan kali ganda di Nepal dan Pakistan.Afrika Tengah dan Barat, bersama-sama dengan kebanyakan Asia Tenggara dan bahagian Amerika Tengah, juga menghadapi tahap pencemaran dan kehidupan yang singkat jauh melebihi purata global."Di Asia Selatan, pencemaran sebenarnya meningkat semasa tahun pertama pandemik COVID-19," kata penulis.

Negara yang telah melihat peningkatan besar ialah China.Pencemaran PM2.5 di negara berpenduduk 1.4 bilion orang itu jatuh hampir 40 peratus antara 2013 hingga 2020, menambah dua tahun kepada jangka hayat penduduk. -AFP


15 maut akibat tanah runtuh di Guatemala

GUATEMALA, 14 Jun- Sekurang-kurangnya 15 orang dilaporkan maut dalam beberapa kejadian tanah runtuh di Guatemala.Kejadian berlaku susulan hujan lebat yang turun sejak awal Mei lalu.Menurut pejabat Koordinasi Pengurangan Bencana Alam, lebih 500,000 penduduk terjejas.Hujan yang disertai angin kencang turut meruntuhkan beberapa infrastruktur merentasi kawasan besar negara Amerika Tengah itu.Sebanyak 930 rumah rosak, selain lapan buah sekolah, tujuh jambatan dan lebih 80 jalan raya.

(Pasukan penyelamat mencari mangsa yang terselamat selepas banjir lumpur di kampung Alta Verapaz di Guatemala pada Mei 2022/AFP)

Kawasan yang paling teruk terjejas kebanyakannya didiami penduduk asli yang komunitinya paling terdedah kepada bencana alam.Hampir 60% daripada 17 juta penduduk Guatemala hidup dalam kemiskinan.Hujan pada tahun lalu meragut 35 nyawa dan menjejaskan hampir satu daripada 10 rakyat Guatemala.-AFP


Krisis tenaga di Australia diburukkan lagi dengan kekurangan bekalan elektrik

SYDNEY, 14 Jun- Amaran gangguan bekalan elektrik dikeluarkan hari ini bagi seluruh bahagian pantai timur Australia yang padat dengan penduduk, ketika krisis tenaga melanda salah satu pengeluar arang batu dan gas terbesar di dunia.Pengawal selia pasaran tenaga Australia memberi amaran kemungkinan berlakunya gangguan bekalan di negeri Queensland dan New South Wales, yang menempatkan lebih 13 juta penduduk.Perdana Menteri yang baru dipilih, Anthony Albanese menyalahkan kerajaan terdahulu, yang berkuasa selama hampir sedekad."Akibat kegagalan kerajaan terdahulu untuk melaksanakan dasar tenaga, kesannya dirasai sekarang," katanya kepada pemberita di Brisbane.

Di sebalik usaha pengawal selia pasaran tenaga negara berunding dengan syarikat-syarikat penjana kuasa, kebanyakan syarikat tidak mahu menyalurkan lebih kuasa ke dalam sistem berikutan harga siling Aus$300/MWj ($208) yang dianggap rendah.Pengawal selia juga sedang meneroka pilihan untuk memaksa syarikat menjana lebih banyak tenaga elektrik, untuk mengelak gangguan bekalan elektrik di Queensland.Australia adalah salah satu daripada tiga pengeluar gas dan arang batu terbesar dunia, tetapi kira-kira satu perempat daripada stesen jana kuasa arang batu di pantai timur kini berada di luar talian kerana gangguan dan penyelenggaraan.Pencerobohan Rusia di Ukraine juga telah menyaksikan lonjakan permintaan eksport bagi minyak dan gas asli Australia, sekali gus mengurangkan lebihan bekalan yang boleh digunakan bagi menampung kekurangan domestik.Isu bekalan diburukkan lagi oleh cuaca sejuk di seluruh pantai timur. -AFP


Tokoh pembangkang Kemboja disabit kesalahan dalam perbicaraan besar-besaran

(Peguam AS-Kemboja dan jurukempen Theary Seng//REUTERS)

PHNOM PENH, 14 Jun- Mahkamah Phnom Penh mensabitkan kira-kira 60 tokoh pembangkang termasuk seorang aktivis Amerika Syarikat-Kemboja yang lantang bersuara, dalam perbicaraan besar-besaran.Ketua pembangkang Sam Rainsy, yang telah tinggal di Perancis sejak 2016 untuk mengelak daripada penjara kerana sabitan yang dikatakannya bermotifkan politik, ditambah lapan tahun lagi kepada hukuman sedia ada.Di luar mahkamah, peguam AS-Kemboja dan jurukempen Theary Seng berpakaian seperti Patung Liberty, secara tiba-tiba diseret masuk ke dalam kereta oleh polis selepas dijatuhi hukuman penjara enam tahun kerana khianat.

(Theary Seng tiba di mahkamah dengan berpakaian seperti Patung Liberty/REUTERS)

"Saya bersedia untuk menerima keputusan bersalah kerana rejim ini tidak akan membebaskan saya," kata Seng sebelum sabitan."Ia akan menjadi keputusan yang tidak adil kerana saya tidak bersalah, orang lain yang didakwa bersama saya juga tidak bersalah," tambah lelaki berusia 51 tahun itu.Duta Besar AS ke Kemboja, Patrick Murphy menerusi twitnya menyatakan beliau tidak dapat menerima keputusan itu."Kebebasan bersuara dan berpersatuan, dan toleransi terhadap pandangan yang berbeza adalah komponen penting dalam demokrasi," kata duta itu, menggesa Seng dibebaskan. -AFP


Pemandu van rempuh pejalan kaki dihukum penjara seumur hidup

(Pegawai polis menunggu waran geledah di hadapan rumah Alek Minassian, di Richmond Hill, Ontario, Kanada, 25 April 2018/REUTERS)

MONTREAL, 14 Jun - Seorang lelaki Kanada yang merempuh van sewanya ke arah sekumpulan pejalan kaki di pusat bandar Toronto pada 2018 dan membunuh 11 daripadanya, dijatuhi hukuman penjara seumur hidup tanpa parol selama 25 tahun.Alek Minassian, yang berusia 25 tahun pada masa kejadian, didapati bersalah oleh hakim Kanada lebih setahun lalu, pada Mac 2021.Hukuman itu dibuat kurang tiga minggu selepas Mahkamah Agung Kanada membatalkan hukuman terkumpul bagi pembunuh, peruntukan kanun jenayah sejak 2011 yang memberi kuasa kepada hakim untuk menjatuhkan hukuman penjara yang sangat panjang ke atas pembunuh yang menyebabkan banyak kematian.Mahkamah membuat kesimpulan bahawa hukuman penjara yang "melebihi jangka hayat mana-mana manusia adalah merendahkan martabatnya kerana tidak masuk akal dan, oleh itu, bertentangan dengan maruah manusia"."Saya pasti tidak berpuas hati," kata Elwood Delaney, yang neneknya meninggal dunia dalam serangan itu, memberitahu pemberita.

(Keluarga mangsa yang terlibat van maut 2018, di luar Mahkamah Keadilan Tinggi wilayah di Toronto, Ontario, Kanada 3 Mac 2021/REUTERS)

Minassian "duduk di sana, tidak menunjukkan emosi, hampir tidak memandang ke arah sesiapa yang membaca kenyataan impak," sambil menambah, "Saya menyimpan banyak kemarahan terhadap lelaki itu."Pada 23 April 2018, Minassian memandu laju sebuah van sewa putih menyusuri jalan dan kaki lima di metropolis Kanada, menyasarkan orang yang lalu lalang.Sepuluh orang terbunuh dan 16 cedera dalam insiden itu tetapi angka kematian meningkat kepada 11 orang pada akhir Oktober 2021 apabila seorang wanita yang cedera dan menjalani rawatan selama lebih tiga tahun di hospital turut meninggal dunia akibat kecederaan yang dialami. -AFP


Portugal dan UK sepakat tingkatkan perbelanjaan ketentereaan NATO

MOSCOW, 14 Jun - Perdana Menteri Portugal, António Costa bertemu rakan sejawatannya dari United Kingdom (UK) Boris Johnson di London sejurus sebelum sidang kemuncak Pertubuhan Perjanjian Atlantik Utara (NATO) di Madrid.Kedua-dua pihak sepakat mengenai keperluan meningkatkan perbelanjaan ketenteraan perikatan itu, lapor Sputnik.

"Perdana Menteri mengalu-alukan kehadiran Perdana Menteri António Costa dari Portugal ke Downing Street hari ini menjelang sidang kemuncak pemimpin NATO dijadual berlangsung akhir bulan ini."Kedua-dua pihak bersetuju mengenai keperluan meningkatkan perbelanjaan ketenteraan perikatan, serta lebih banyak kerjasama diperlukan dalam membangunkan peralatan pertahanan bagi memastikan integrasi yang lebih luas dalam NATO."Perdana Menteri menyatakan bahawa UK dan Portugal berkongsi pandangan sama terhadap NATO dan menegaskan bahawa penting agar pakatan itu kekal bergerak sederap mengenai isu Ukraine," menurut pejabat perdana menteri UK dalam satu kenyataan.Kedua-dua perdana menteri itu turut mengalu-alukan permohonan Finland dan Sweden untuk menyertai NATO. - BERNAMA


Perang jejas 25% tanah pertanian Ukraine

KIEV, 14 Jun- Ukraine kehilangan 25% tanah pertanian susulan pencerobohan Rusia, terutamanya di bahagian selatan dan timur. Timbalan Menteri Pertanian Ukraine, Taras Vysotskiy berkata meskipun kehilangan satu perempat kawasan pertanian, namun keselamatan makanan negara tidak terancam.Hasil pertanian pada tahun ini lebih daripada mencukupi untuk memenuhi keperluan penduduk.

(Penduduk membersihkan serpihan di flat mereka, di sebuah bangunan kediaman yang sebahagiannya musnah akibat serangan udara malam di bandar Bakhmut, Wilayah Donetsk pada 13 Jun 2022/AFP)

Ini berikutan tahap penggunaan yang merosot, ekoran perpindahan dan penghijrahan penduduk secara besar-besaran."Walaupun kehilangan 25% tanah pertanian, penanaman tanaman tahun ini adalah lebih daripada mencukupi untuk memastikan makanan kepada penduduk," kata Vysotskiy dalam satu sidang media.-AFP


AS, Thailand bincang peluang perkukuh kerjasama keselamatan

BANGKOK, 14 Jun- Setiausaha Pertahanan Amerika Syarikat (AS) Lloyd Austin mengadakan pertemuan dengan Perdana Menteri Thailand Prayuth Chan o-cha dan berkongsi perspektif mengenai isu keselamatan serantau selain membincangkan peluang untuk mengukuhkan pakatan AS-Thailand.Menurut kenyataan Jabatan Pertahanan AS, Austin telah menekankan mengenai persahabatan AS yang sudah lama terjalin dengan Thailand dan mengulangi hasrat AS untuk mengukuhkan saling kendali antara tentera AS dan Thailand serta menyokong keperluan pemodenan Thailand.Austin dan Prayuth juga menyambut baik usaha untuk memperluas latihan dua hala, termasuk melalui penubuhan kumpulan kerja baharu mengenai akses dan latihan timbal balik.Sempena lawatan Austin ke Thailand semalam, setiausaha pertahanan itu turut bertemu kakitangan pertahanan AS yang bekerja di Thailand.Menurut kenyataan itu kedua-dua pemimpin turut menekankan keutamaan untuk bekerjasama dalam bidang teknikal baharu termasuk siber dan ruang angkasa.“Kedua-dua pihak mengalu-alukan untuk menggabungkan kerjasama angkasa lepas dan siber ke dalam latihan dua hala seperti Cobra Gold dan bersetuju untuk terus bekerjasama dalam pembinaan kapasiti siber.“Kedua-duanya juga membincangkan kepentingan Thailand dalam meningkatkan kerjasama industri pertahanan. Mereka menyambut baik keputusan perjanjian teknologi pertahanan dua hala baharu baru-baru ini dan bersetuju untuk membangunkan rancangan untuk kerjasama masa depan,” menurut kenyataan itu.Sementara itu, dalam ucapan perasmiannya pada pertemuan itu, Austin berkata AS dan Thailand akan terus memperkukuh saling kendali menerusi sesi latihan bersama merentasi pelbagai aspek daripada keselamatan maritim kepada pencegahan perubatan ketenteraan.

(Perdana Menteri Thailand, Prayuth Chan o-cha)

"Saya tidak sabar untuk berkongsi perspektif kami mengenai isu-isu serantau termasuk ketegangan yang semakin meningkat di Laut China Selatan," katanya.Beliau turut menekankan komitmen AS untuk meningkatkan jumlah pelajar Thailand yang menerima pendidikan ketenteraan profesional di AS.